LA CONQUETE DE CONSTANTINOPLE 
ICHI COMMENCHE LI PROLOGUES DE COUSTANTINOBLE, COMMENT ELE FU PRISE ; APRES SI ORRES POUR COI ON I ALA. 

Chi commenche li estoires de chiaus qui 
conquisent Coustantinoble ; si vous dirons aprés qui il 
furent et par quele raison il i alerent. Il avint, en 
ichel tans que li papes Innocens estoit apostoiles de 
Roume, et Phelippes rois de Franche, uns autres 
Phelippes ert qui estoit empereres d'Alemaingne, 
et le incarnations estoit de .m. et cc. et .iij. ans 
ou .iiij., que uns prestres estoit, maistres Foukes 
avoit a non, qui estoit de Nuelli, une parroisse qui 
est en l'evesquié de Paris. Ichis prestres estoit molt 
preudons et molt boins clercs, et aloit preeschant 
par les teres des crois, et molt de gent le sivoient, 
pour chou qu'il estoit si preudons que Damediex 
faisoit molt grans miracles pour lui ; et molt 
conquist chis prestres d'avoir a porter en le sainte tere 
d'outre mer. Adont si fu croisiés li cuens Thiebaus 
de Champaingne et Bauduins, li cuens de Flandres, 
et Henris ses freres, et Loeis, li cuens de Blois, et 
Hues, li cuens de Saint Pol, et Symons, li cuens de 
Monfort, et Guis ses freres. Aprés si nommerons les 
vesques qui y furent. Il y fu li vesques Nevelons de 
Sessons, qui molt y fu preudons et vallans en tous 
commans et en tous besoins, et li vesques 
Warniers de Troies et li vesques de Hanetaist en 
Alemaingne et maistres Jehans de Noion, qui estoit 
eslis a estre evesques d'Acre. Et si y fu li abbes de 
Los en Flandres, qui estoit de maisons de l'ordre 
de Chistiax (ichis abbes estoit molt sages hons et 
molt preudons), et autres abés et autres clers assés 
que nous ne vous savons mie tous nommer. Et des 
barons qui y furent, nous ne les savons mie tous 
nommer, mais une partie vous en savons nous 
nommer. Il y fu d'Aminois mesires Pierres d'Amiens, 
li biax chevaliers et li preus et li vaillans, et mesires 
Engerrans de Bove, lui quart de freres : li uns en 
eut a non Robers, li autres Hues, et uns clers leur 
freres ; Bauduins de Biauveoir, Mahiex de 
Wauslaincourt, li avoés de Betune et Quenes ses freres, 
Wistasses de Canteleu, Ansiax de Caieu, Reniers de 
Trit, Wales de Friuses, Girars de Manchicort et 
Nicholes de Malli, Bauduins Cavarom, Hues de 
Biauvais, et molt d'autres chevaliers haus 
hommes, qui Flamenc estoient et d'autres païs, que nous 
ne vous savons mie tous nommer ; et si y fu mesires 
Jakes d'Avesnes. Et si y fu de Bourgougne Oedes de 
Chanlite et Willames ses freres, qui molt eurent de 
gent en l'ost ; et si en y eut d'autres assés de 
Borgoune que nous ne vous savons mie tous nommer. 
Et de Champaigne y fu li mareschiax et Ogiers de 
Saint Cherun et Macaires de Sainte Manehout, et 
Clarembaus de Chapes et Miles de Braibant : ichist 
estoient de Champaingne. Aprés si y fu li castelains 
de Couchi, Robers de Rouschoi, Mahiex de 
Monmorenchi, qui molt y fu preudons, Raous d'Aunoi 
et Wautiers ses fix et Gilles d'Aunoi, Pierres de 
Braichel, li preus chevaliers et li hardis et li vaillans, 
et Hues ses freres : et chist que je vous nomme ichi 
estoient de Franche et de Biauvesis. Et de Chartain 
y fu Gervaise du Castel et Hervius ses fix et Oliviers 
de Rochefort, et Pierres d'Alos et Paiens d'Orliens, 
Pierres d'Amiens, boins chevaliers et preus et qui 
molt y fist de proesches, et Thumas, uns clers, ses 
freres, qui canoines estoit d'Amiens, Manessiers 
de Lille en Flandres, Mahiex de Monmorenchi, li 
castelains de Corbie. Or y eut il tant d'autres 
chevaliers de Franche et de Flandres et de Champaingne 
et de Bourgoune et d'autres païs que nous ne vous 
savons mie tous nommer, de vaillans chevaliers et 
de preus ; et chiaus que nous avons chi nommés li 
plus rike homme estoient, et si portoient baniere, et 
si n'avons nous mie tous chiaus nommés qui 
portoient banieres. Et de chiax qui plus y fisent de 
proesches et d'armes, de riques et de povres, vous 
savons nous nommer une partie : Pierres de 
Braiechel, che fu chis de povres et de rikes qui plus y fist 
de proesches, et Hues ses freres et Andriex de 
Dureboise et mesires Pierres d'Amiens, li preus et li biaux, 
et Mahiex de Monmorenchi et Mahieus de 
Wauslaincort et Bauduins de Biauveoir et Henris, li freres 
le conte de Flandres, et Jakes d'Avesnes : che 
furent chil des riques hommes qui plus y fisent 
d'armes. Et des povres, Bernars d'Arie et Bernars 
de Soubrengien, Wistasses de Heemont et ses freres, 
Gillebers de Vime, Wales de Friuses, Hues de 
Biauvais, Robers de Ronschoi, Alars Makereaus, Nicholes 
de Malli, Guis de Manchicort, Bauduins de 
Hamelaincort, Willames d'Embrevile, Aleaumes 
de Clari en Aminois li clers, qui molt y fu preus et 
molt y fist de hardement et de proesches, Aleaumes 
de Sains, Willerames de Fontaines. Et chiaus que 
nous avons ichi nommés, che furent chil qui plus y 
fisent d'armes et de proesches ; et molt d'autre 
boine gent a cheval et a pié, tant de milliers que 
nous n'en savons le nombre. 

Aprés s'asamblerent tout li conte et li haut 
baron qui croisié estoient. Si manderent tous les 
haus hommes qui croisié estoient, et quant il 
vinrent tout ensamble, si prisent conseil entr'aus de 
qui il feroient chievetaine d'aus et seigneur, tant 
qu'il prisent le conte Thiebaut de Champaingne, si 
en fisent lor segneur ; puis si se departirent, si s'en 
ala cascuns en son païs. Et puis ne demoura mie 
gramment aprés que li cuens Tiebaus morut, si 
laissa .l.m. livres as croisiés et a chelui qui aprés 
lui seroit kievetaine et sires des croisiés, et a metre 
la ou li croisié vauroient. Et si morut aussi 
maistres Foukes, dont che fu molt grans damages avec 
les croisiés. 

Quant li croisié seurent que li cuens de 
Champaingne, leur sires, fu mors, et maistres Foukes ausi, 
si en furent molt dolent et molt corchié et molt 
esmari ; et s'asanlerent a un jour tout a Sessons, et 
prisent consel entr'aus que il feroient et de qui il 
feroient kievetaine et seigneur d'aus, tant qu'il 
s'acorderent entr'aus qu'il envoieroient pour le 
marchis de Monferras en Lombardie. Il i envoierent 
molt boins messages pour lui. Li message 
s'apareillierent, si s'en alerent au marchis. Quant il 
vinrent la, si parlerent au marchis et si li disent que li 
baron de Franche le saluoient, et qu'il li mandoient 
et prioient pour Dieu que il venist parler a aus a 
un jor qu'il li nommerent. Quant li marchis oï che, 
si se merveilla molt de chou que li baron de Franche 
l'avoient mandé ; si respondi as mesages qu'il s'en 
conseilleroit et l'endemain leur lairoit savoir qu'il 
en vaurroit faire, et fist molt feste des messages. 
Quant che vint l'endemain, si leur dist li marchis 
qu'il iroit parler a aus a Sessons, a tel jor comme il 
li avoient nommé. Adont li message prisent congié, 
si s'en revinrent ; et li marchis leur offri de ses 
chevax et de ses joiaus, mais il n'en vaurrent nul 
prendre. Et quant il furent revenu, si fisent savoir as 
barons qu'il avoient fait. Adont atira li marchis sen 
oirre, et passa les mons de Mongiu et s'en vint en 
Franche a Sessons, et fist savoir as barons par 
devant que il venoit, et li baron furent la encontre 
lui et fisent molt grant feste de lui. 

Quant li marchis fu venus a Sessons, si 
demanda as barons pour coi il l'avoient mandé. Et li 
baron furent consellié, se li disent : « Sire, nous 
vous avons mandé pour che que li cuens de 
Champaingne, nos sires, qui estoit nos maistres, est mors ; 
et nous vous mandames pour le plus preudomme 
que nous saviemes, et qui le greigneur consel pooit 
metre en nostre afaire, le voie Damedieu ! Si vous 
proions tout pour Dieu que vous soiés nos sires, et 
que vous pour l'amour de Damedieu pregniés le 
crois. » Et a ches paroles s'agenoullierent li baron 
devant lui, et se li dirent qu'il ne s'esmaiast mie 
d'avoir pourcachier, que il li dourroient grant partie 
de l'avoir que li cuens de Champaingne avoit laissié 
as croisiés. Li marchis dist que il s'en conselleroit ; 
et quant il se fu conseilliés, si respondi que, pour 
l'amour de Dieu et pour secorre le tere d'outre mer, 
prendroit il le crois. Et li vesques de Sessons fu 
tantost apareilliés, si li donna le crois. Et quant il l'eut 
prise, si li donna on de l'avoir que li cuens de 
Champaingne avoit laissié as croisiés .xxv. mile livres. 

Aprés quant li marchis fu croissiés, si dist as 
barons : « Seigneur, fist li marchis, ou vaurrés 
vous passer, ne en quel tere de Sarrasins vaurés 
vous aler ? » Li baron respondirent que en le tere 
de Surie ne voloient il mie aler, car il n'i porroient 
riens forfaire ; mais il avoient pourposé a aler en 
Babyloine ou en Alexandre tres en mi aus la ou il 
leur peussent plus forfaire, et avoient pourposement 
de liwer estoire qui tous ensanle les y passast. 
Adont dist li marchis que ch'estoit boins consaus, 
et que il s'i acordoit bien, et que on y envoiast 
bons messages des plus sages chevaliers d'aus ou a 
Pise ou a Genvre ou en Venice ; a chest consaus 
s'acordent tot li baron. 

Adont si atirerent leurs messages. Si 
atirerent tout que mesires Quenes de Betune y ala et 
li mareschaus de Champaingne ; puis quant il 
eurent atiré leur messages, si se departirent li baron, 
et li marchis s'en en ala en son païs et li autre ausi 
cascuns. Si kemanda on as messages que il 
liuaissent waissiaus a passer .iiij. m. chevaliers et leur 
harnas et .c.m. hommes a pié. Li message 
atornerent leur oirre et s'en alerent tout droit tant qu'il 
vinrent a Genvres, et parlerent a Genevois et disent 
leur chou qu'il queroient, et li Genevois disent qu'il 
ne leur en porroient nient aidier. Il s'en alerent 
aprés a Pise et parlerent a chiax de Pise, et il leur 
respondirent qu'il n'aroient mie tant de vaissaus et 
qu'il ne porroient nient faire. Aprés si s'en alerent 
en Venice, si parlerent au duc de Venice et disent 
che qu'il estoient quis, que il queroient passage a 
liwer a .iiij.m. chevaliers et leurs harnas et a .c.m. 
hommes a pié. Quant li dux oï che, si dist qu'il s'en 
conseilleroit, que de si grant afaire se devoit on 
bien conseillier. Adont si manda li dux tous les 
haus consaus de le vile, et parla a aus et leur 
monstra chou que on li avoit requis. Et quant il se furent 
bien conseillié, si respondi li dux as messages et 
leur dist : « Seigneur, nous ferons volentiers markié 
a vous, si vous troverons assés navie pour .c.m. mars, 
se vous volés, par tel convenant que g'irai avec, et 
le moitié qui armes porront porter de toute Vinice, 
et par si que nous aions le motié de totes les 
conquestes que on y conquerra ; et si vous mesrons 
chinquante galies a no coust, et de chu jour que 
nous nommerons en un an, nous vous mesrons en 
quele tere que vous vaurrés, veuillés en Babyloine, 
veulliés en Alexandre. Quant li message oïrent 
chou, si respondirent que che seroit trop en .c.m. 
mars, et tant parlerent ensanle qu'il fisent markié 
par .lxxx.m. mars et .vij., si que li dux et li 
Venicien et li message jurerent a tenir chu markié. 
Aprés dist li dux qu'il voloit avoir .xxv.m. mars 
d'eres a commenchier le navie ; et li message respondirent 
qu'il envoiast messages avec aus en 
Franche, et il leur feroient volentiers paier les 
.xxv.m. mars. Aprés li message prisent congié, si 
s'en revinrent ; et li dux envoia avec aus un haut 
homme de Venice pour rechevoir les heres. 

Aprés si fist li dux crier sen ban par tote 
Venice que nus Veniciens ne fust si hardis qu'il 
alast en nule markaandise, ains aidaissent tout a 
faire le navie, et il si fisent. Si commenchierent le 
plus rike navie que onques fust veue. 

Quant li message vinrent en Franche, si 
fisent savoir qu'il estoient venu. Puis si manda on 
tous les barons croisiés qu'il venissent tot a Corbie. 
Et quant il y furent venu tout ensanle, si disent 
li message chou qu'il avoient trouvé. Quant li 
baron l'oïrent, si en furent molt lié, et molt loerent 
chou qu'il avoient fait, et fisent molt honneur as 
messages le duc de Venice, et si leur bailla on des 
deniers le conte de Champaingne et des deniers que 
maistres Foukes avoit pourchachiés, et si i mist li 
quens de Flandres de ses deniers tant qu'il en i eut 
.xxv.m. mars. Si les balla on au message le duc de 
Venice, et si bailla on boin conduit a aler avec lui 
dusques en sen païs. 

Puis manda on tous les croisiés par toutes 
les teres, qu'il meussent a le Pasque tout a aler en 
Venice entre le Pentecouste et l'aoust sans nule 
faille, et il si fisent. Et quant le Pasque fu passee, 
si y vinrent trestout. Assés y eut peres et meres, 
sereurs et freres, femmes et enfans, qui grant duel 
fisent de leur amis. 

Quant li pelerin furent tot asanlé en Venice 
et il virrent le rike navie qui faite estoit, les rikes 
nes, les grans dromons et les uissiers a mener les 
chevax et les galies, si s'en merveillierent molt et 
de le grant riqueche que il troverent en le vile. 
Quant il virrent qu'il ne se pooient mie tout 
herbegier en le vile, si se consellierent entr'aus qu'il 
s'iroient logier en l'isle Saint Nicholai, qui tote 
estoit enclose de mer, qui estoit a une liwe de 
Venice. La s'en alerent li pelerin, et drechierent leur 
tentes et se logierent au miex qu'il peurent. 

Quant li dux de Venice vit que tot li pelerin 
furent venu, si manda tous chiaus de se terre de 
Venice. Et quant il furent tout venu, si kemanda li 
dux que le motié d'aus s'atornaissent et 
aparellaissent a aler en l'estoire avec les pelerins. Quant li 
Venicien oïrent chou, si s'esjoiirent li un ; li autre 
disent qu'il n'i pooient aler ; ne ne se pooient 
acorder ensanle comment le moitié d'aus y peust aler. 
Et tant qu'il fisent un sort, que il faisoient doi et 
doi ensanle deus noiaus de chire, si metoient en 
l'un un brievet, et venoient au prestre, se li 
donnoient ; et li prestres les prinsegnoit, et donnoit a 
cascun des deux Veniciens un de ches noiaus, et 
chil qui avoit le noiel au brief, si couvenoit qu'il 
alast en l'estoire. Ensi se partirent. Si comme li 
pelerin se furent logié en l'isle Saint Nicholai, si ala 
li dux de Venice et li Venicien parler a aus, et 
demanderent leur convenanches du navie qu'il avoient 
fait atirer. Et si leur dist li dux qu'il avoient mal 
fait de chou qu'il avoient mandé par leur messages 
qu'il appareillaissent navie a .iiij.m. chevaliers et a 
leur harnas et a .c.m. hommes a pié, et des ches 
.iiij.m. chevaliers n'i avoit il mie plus d'un millier, 
qu'il estoient alé as autres pors, ne de ches .c. mille 
hommes a pié n'i avoit mie plus de .l. mile ou de 
.lx. : « Dont nous volons, fist li dux, que vous 
nous paiés les convenanches, que on nous eut en 
convenent. » Quant li croisié oïrent chou, si 
parlerent ensanle ; si eswarderent entr'aus que cascuns 
chevaliers donroit quatre mars, et cascuns chevax 
quatre et cascuns serjans a cheval deus mars, et 
chis qui mains li donroit, si donroit un marc. Quant 
il eurent ches deniers cueillis, si les paierent as 
Veniciens, si remesent encore .l. mile mars a paier. 
Quant li dux et li Venicien virrent que li pelerin ne 
leur avoient plus paié, si furent tout corchié, tant 
que li dux parla a aus : « Seigneur, fist il, vous 
nous avés mal baillis, car si tost comme vo message 
eurent fait convent a mi et a me gent, kemandai jou 
par tote me tere que nus marcaans n'alast 
marcaander, ains aidast a apareillier cheste navie, et il 
y unt puis tous jours atendu, ne n'i waaingnierent 
rien passé a un an et demi. Ains y ont molt perdu ; 
et pour chou veulent mi homme et jou ausi, que 
vous paiés les deniers que vous nous devés. Et se 
vous ensi nel faites, sachiés que vous ne vous 
moverés de cheste isle devant la que nous serons 
paié, ne ne troverés qui vous port ne que boire ne 
que menger. » Li dux fut molt preudons, si ne laissa 
mie pour chou que on ne leur portast assés a boire 
et a menger. 

Quant li conte et li homme croisié oïrent 
chou que li dux avoit dit, si furent molt dolent et 
molt esmari. Si refisent une autre cuelloite, et 
enprunterent tant de deniers comme il peurent a 
chiax qu'il quidoient qui en eussent. Si les paierent 
as Veniciens, et quant il les eurent paiés, si 
demorerent encore a paier .xxxvi.m. mars ; et si leur 
disent qu'il estoient maubailli, et que l'os estoit molt 
apovriie de chele cuelloite qu'il avoient fait, et 
qu'il ne pooient plus pourcachier de deniers qu'il 
leur paiaissent, ains en avoient assés povrement a 
leur ost maintenir. Quant li dux vit qu'il ne pooient 
mie tous les deniers paier, ains en estoient molt a 
mal aise, si parla a se gent et si leur dist : « Seigneur, 
fist il, se nous laissons aler ches gens en leur païs, 
nous serons mais tous jours tenu pour malvais et 
pour trikeeur. Mais alons dusques a aus, et si leur 
disons que, s'il nous veullent rendre ches .xxxvi.m. 
mars que il nous doivent des premeraines 
conquestes qu'il feront et qu'il aront a leur partie, que nous 
les mesrons outre mer. » Li Venicien s'acorderent 
bien a chou que li dux avoit dit. Dont si alerent 
as pelerins la ou il s'estoient logié. Si comme il 
furent la venu, si leur dist li dux : « Seigneur, fist 
il, nous avons pris consel entre mi et me gent en 
tele maniere que, se vous nous volés greanter 
loiaument que vous nous paierés ches .xxxvi.m. mars 
que vous nous devés a le premeraine conqueste 
que vous ferés de vo partie, nous vous mesrons 
outre mer. » Quant li croisié oïrent cho que li dux 
leur avoit dit et moustré, si en furent molt lié et 
se li caïrent as piés de goie, et se li creanterent 
loiaument qu'il feroient molt volentiers chou que 
li dux avoit devisé. Si fisent si grant goie le nuit 
qu'il n'i eut si povre qui ne fesist grant luminaire, 
et portoient en son les lanches grans torkes de 
candeilles entor leur loges et par dedens, que che 
sanloit que tote l'os fust esprise. 

Aprés vint li dux a aus, si leur dist : 
« Seigneur, il est ore yvers, ne nous ne porriemes passer 
mie outre mer, ne che n'est mi remés en mi, car 
je vous eusse piecha fait passer, s'il ne fust remés 
en vous. Mais faisons le bien ! fist li dux, Il a 
une chité pres de chi, Jadres a a non. Chil de le vile 
nous ont molt meffait, et jou et mi homme nous 
volons vengier d'aus, se nous poons. Et se vous me 
volés croire, nous y irons chest yver sejorner 
dusques vers le Pasque ; et adonc si atierrons no navie, si 
nous en irons outre mer a l'aiue Damedieu. Et le 
vile de Jadres est mout boine et molt plentiive de 
tous biens ! » Li barom et li haut homme croisié 
s'asentirent a chou que li dux avoit dit ; mes tout 
chil de l'ost ne seurent mi chest consel, fors li plus 
haut homme. Adont si atirerent tout 
communaument leur oirre et leur navie tout entirement ; si se 
misent en le mer. Et cascuns des haus homes avoit 
se nef a lui et a se gent et sen uissier a ses chevax 
mener, et li dux de Venice avoit avec lui chinquante 
galies tout a sen coust. Le galie ou ens il estoit ert 
toute vermeille, et si avoit un pavellon tendu par 
deseure lui d'un vermeil samit ; si avoit quatre 
buisines d'argent devant lui qui buisinoient et 
tymbres qui grant goie demenoient. Et tout li haut 
homme, et clerc et lai et petit et grant, demenerent 
si grant goie a l'esmovoir que onques encore si faite 
goie ne si fais estoires ne fu veus ne oïs ; et si fisent 
li pelerin monter as castiaus des nes tous les prestres 
et les clers qui canterent Veni creator spiritus. 
Et trestout et grant et petit plorerent de pec et de 
le grant goie qu'i eurent. Et quant li estoires parti 
du port de Venice, et  [...] dromons 
et ches rikes nes et tant d'autres vaissiaus, que 
ch'estoit le plus bele cose a eswarder qui fust tres le 
commenchement du monde, car il y avoit bien chent 
paire de busines, que d'argent que d'arain, qui 
toutes sonnerent a l'esmovoir, et tant de tymbres 
et tabours et autres estrumens, que ch'estoit une 
fine merveille. Quant il furent en chele mer et il 
eurent tendu leur voiles et leur banieres mises 
haut as castiaus des nes et leur enseingnes, si sanla 
bien que le mers formiast toute et qu'ele fust toute 
enbrasee des nes qu'il menoient et de la grant goie 
qu'il demenoient. Adont si alerent tant qu'il vinrent 
a une chité, Poles avoit a non. Illueques ariverent, 
si se rafreskirent, se y sejournerent un peu, tant 
qu'il furent bien rafreski et qu'il eurent acaté des 
nouveles viandes a metre en leur nes. Aprés se se 
remisent en le mer. S'il eurent grant goie et grant 
feste demenee par devant, encore demenerent il 
adonques ausi grant ou greigneur, si que les gens 
de le vile s'en mervellierent trop de le grant goie et 
de grant estoire et de le grant nobleche qu'il 
demenoient ; et si disent bien, et ch'estoit voirs, que 
onques si biaus estoires ne si rikes ne fu veus ne 
assanlés en nule tere, comme il avoit illueques. 

Li Venicien et li pelerin se singlerent tant 
qu'il vinrent a Jadres la nuit de le feste saint 
Martin. Chil de le vile de Jadres, quant il virrent ches 
nes et ches grans estoires venir, si eurent molt 
grant peur ; si fisent les portes de le vile fremer et si 
s'armerent au miex qu'il peurent, comme pour aus 
desfendre. Quant il furent armé, li dux parla a tous 
les haus homes de l'ost, si leur dist : « Seignor, 
cheste vile a molt meffait a mi et a me gent ; je m'en 
vengeroie volentiers. Si vous pri que vous me soiés 
en aiue. » Et li baron et li haut homme li 
respondirent que il li aideroient volentiers. Or savoient il 
bien chil de Jadres que chil de Venice les haoient. Si 
avoient pourcachié unes lettres de Rome, que 
trestout chil qui les werieroient ou qui leur feroient nul 
damage, qu'il fussent eskemenié. Si envoierent ches 
letres par boins messages au duc et as pelerins qui 
illueques estoient arivé. Quant li message vinrent 
a l'ost, si lut on les letres devant le duc et devant les 
pelerins. Quant les letres furent lutes et li dux les 
eut entendues, il dist qu'il ne lairoit mie pour 
l'eskemeniement l'apoistoile qu'il ne se venjast de chiax 
de le vile. A tant s'en alerent li message. Li dux 
parla autre fois as barons, si leur dist : « Seigneur, 
sachiés que je ne le lairoie a nul fuer que je ne m'en 
venjaisse d'aus, ne pour l'apostoile ! » Et pria les 
barons qu'il li aidaissent. Li baron respondirent 
tout qu'il li aideroient volentiers, fors seulement li 
cuens Symons de Monfort et mesires Engerrans de 
Bove. Chil disent qu'il n'iroient mie contre le 
commandement l'apostoile, ne qu'il ne voloient mie estre 
eskemenié ; si s'atornerent, si alerent en Honguerie 
sejourner tot l'iver. Quant li dux vit que li baron 
li aideroient, si fist drechier ses engiens a assalir a 
le vile, tant que chil de le vile virrent qu'il ne 
pooient avoir duree ; si virrent a merchi, si leur 
rendirent le vile. Adont si y entrerent li pelerin et 
li Venicien, si parti on le vile en deus moitiés, si 
que li pelerin en eurent l'une moitié et li Venicien 
l'autre. 

Aprés si avint que une grans meslee leva 
entre les Veniciens et le menue gent des pelerins, 
qui dura bien une nuit et demi jour. Et fu si grans 
chele meslee que a paines les peurent li chevalier 
desmeler. Quant il les eurent desmeslés, si y misent 
si bele pais que onques puis ne furent par mal 
ensanle. Aprés li haut homme croisié et li Venicien 
parlerent ensanle de l'eskemeniement dont il furent 
eskemenié, de le vile qu'il avoient prise, tant qu'il 
se consellierent entr'aus qu'il envoieroient a Rome 
pour estre assous ; tant qu'il y envoierent le vesque 
de Sessons et mon seigneur Robert de Bove 
pourcachierent lettres de l'apostoile que tout li pelerin et 
tout li Venicien fussent assaus. Quant il eurent leur 
letres, si s'en revint li vesques au plus tost qu'il 
peut ; et mesires Robers de Bove ne revint mie avec 
lui, ains s'en ala outre mer droit de Rome. 

Entrementiers que li croisié et li Venicien 
sejornerent illueques l'iver, si se pourpenserent qu'il 
avoient molt despendu ; et parlerent ensanle et 
disent qu'il ne pooient mie aler en Babyloine, ne en 
Alixandre, ne en Surie, car il n'avoient mie viandes 
ne avoir dont il y peussent aler, car il avoient ja pres 
de tout despendu, que ens u sejorner qu'il avoient 
fait, que ens u grant loier qu'il avoient donné au 
navie. Et disent qu'il n'i pooient mie aler, et s'il y 
aloient, n'i feroient il nient, qu'il n'avoient ne 
viande ne avoir dont il se peussent soustenir. 

Li dux de Venice vit bien que li pelerin 
n'estoient mie a aise ; si parla a aus et si leur dist : 
« Seigneur, en Grece a molt rike tere et molt 
plentive de tous biens ; se nous poiemes avoir raisnavle 
acoison d'aler y et de prendre viandes en le tere et 
autres coses, tant que nous fuissiemes bien restoré, 
che me sanleroit boins consaus, et si porriemes 
bien outre mer aler. » Adont se leva li marchis, si 
dist : « Seigneur, je fui antan au Noel en Alemaingne, 
a le court mon seigneur l'empereour. Illueques si 
vi un vaslet qui estoit freres a le femme l'empereur 
d'Alemaingne. Chus vaslés si fu fix l'empereur 
Kyrsac de Coustantinoble, que uns siens freres li avoit 
tolu l'empire de Constantinoble par traïson. Qui 
chu vaslet porroit avoir, fist li marchis, il porroit 
bien aler en le tere de Constantinoble et prendre 
viandes et autres coses, car li vaslés en est drois 
oirs. » 

Or vous lairons chi ester des pelerins 
et de l'estoire, si vous dirons de chu vaslet et de 
l'empereur Kyrsaac, sen pere, comment il vinrent 
avant. Il eu un empereur en Constantinoble, 
Manuaus eut a non. Si fu molt preudons chis empereres 
et li plus rikes de tous les crestiens qui onques 
fuissent et li plus larges ; ne onques nus ne li demanda 
du sien, qui de le loi de Rome fust, qui a lui peust 
parler, qu'il ne li fesist donner cent mars : ensi 
l'avons oï tesmoignier. Chis empereres amoit molt 
Franchois et mout les creoit. Un jour avint que le 
gent de se tere et si consellier le blasmerent molt, et 
par maintes fois l'avoient blasmé, de chou qu'il 
estoit si larges et qu'il amoit si durement les Franchois, 
et li empereres leur respondi : « Il ne sont que 
deus hommes qui doivent donner : Damediex et 
jou. Mais, se vous le loés, je douroie congié as 
Franchois et a tous chiaus de le loi de Romme, qui entor 
mi et me poosté sont. » Et li Grieu en furent molt 
lié et disent : « Ha ! sire, or feriés vous molt bien et 
nous vous servirons molt bien ! » Et li empereres 
kemanda que tout li Franchois s'en alaissent, et li 
Grieu en furent si lié que trop. Li empereres manda 
aprés que tout li Franchois et li autre a qui il avoit 
donné congié, qu'il venissent parler a lui 
priveement, et il si fisent. Et quant il furent venu, si leur 
dist li empereres : « Seigneur, me gent ne me 
laissent en pais que je ne vous doingne nient et que je 
vous encache hors de me tere ; mais or vous en alés 
tout ensanle et je vous siurrai entre mi et toute me 
gent, et si soiés en un lieu », qu'i leur nomma, « et 
je vous manderai par mes messages que vous vous 
en voisiés, et vous me manderés que vous ne vous 
en irés mie pour mi ne pour me gent, ains ferés 
grant sanlant de mi corre sus : adont si verrai 
comment me gent se proveront. » Et il le fisent tot si ; 
et quant il s'en furent alé, li empereres manda se 
gent toute, si les sivi. Et quant il vint pres d'aus, il 
leur manda qu'il s'en alaissent esraument et qu'il 
widaissent se tere ; et chil qui avoient loé 
l'empereur qu'il les cachast hors de se tere furent molt 
lié, et disent a l'empereur : « Sire, s'il ne s'en 
veulent aler esraument, donnés nous congié que nous 
les ochions tou. » Li empereres respondi : 
« Volentiers ». Et quant li message a l'empereur vinrent as 
Franchois, il leur disent leur message mout 
orgelleusement qu'il s'en alaissent tantost. Li Franchois 
respondirent as messages, si leur disent qu'i 
ne s'en yroient mie pour l'empereur ne pour se 
gent. Li message s'en revinrent arriere et conterent 
chou que li Franchois avoient respondu. Dont si 
kemanda li empereres a se gent qu'il s'armaissent 
et qu'i li aidaissent a corre sus les Franchois, et il 
s'armerent tout ; si s'en alerent vers les 
Franchois. Et li Franchois virrent encontre aus, si 
eurent molt bien leur batailles ordenees. Quant li 
empereres vit qu'il venoient vers lui et vers se gent 
pour combatre, si dist a se gent : « Seigneur, or 
pensés du bien faire ! Or vous poés vous bien 
vengier d'aus. » Si comme il eut che dit, li Grieu eurent 
molt grant paour des Latins que il virrent si 
aprochier d'aus (ore apele on tous chiax de le loy de 
Romme Latins), et li Latin fisent grant sanlant 
d'aus corre sus. Quant li Grieu virrent chou, si 
tornent en fuies, si laissent l'empereur trestot seul. 
Quant li empereres vit chou, si dist as Franchois : 
« Seigneur, or revenés arriere et je vous dourai plus 
que je ne fis onques mais. » Si en remena les 
Franchois ; et quant il fu revenus, si manda se gent, si 
leur dist : « Seigneur, or puet on bien veir en cui on 
se doit fier ; vous vous en fuistes quant vous me 
deustes aidier, si me laissastes tout seul, et, se li 
Latin vaussissent, il m'eussent tot decopé en 
pieches. Mais or kemanch jou, que nus de vous ne 
soit si osés ne si hardis qu'il ja mais paraut de me 
largueche, ne de chou que j'aim les Franchois, car je 
les aim et si me fi plus en aus que en vous ; et si 
leur donrai plus que jou ne leur ai donné. » Et li 
Grieu ne furent onques puis si hardi qu'il en 
osaissent parler. 

Chis empereres Manuuaus avoit un molt 
bel fil de se femme, et se pourpensa qu'il le voloit 
marier au plus hautement qu'il porroit, et, par le 
conseil des Franchois qui entor lui estoient, si 
manda a Phelippom, le roi de Franche, qu'il li 
donnast se sereur avec sen fil. Si envoia li empereres 
ses messages en Franche, qui molt estoient haut 
homme et molt y alerent rikement ; ne onques ne 
vit on gens plus rikement ne plus noblement aler 
que chil fisent, si que li rois de France et se gent se 
merveillierent de le grant nobleche que li message 
menoient. Quant li message vinrrent au roi, se li 
disent chou que li empereres li mandoit. Et li rois 
dit qu'il s'en conseilleroit ; et quant li rois se fu 
conseilliés, si li loerent si baron qu'il envoiast se 
sereur a si haut homme et a si rike homme comme 
li empereres estoit. Dont si respondi li rois as 
messages qu'il envoieroit volentiers se sereur a 
l'empereur. 

Adont si atorna li rois mout rikement se 
sereur, si l'envoia avec les messages en 
Constantinoble et assés de se gent avec lui, et chevauchierent 
tant et errerent qu'il ne cesserent, si vinrent en 
Coustantinoble. Quant il furent venu, si en fist li 
empereres molt grant feste de le damoisele et grant 
goie et de lui et de se gent. Entrementiers que li 
empereres eut envoié pour chele damoisele, si 
renvoia d'autre part outre mer un sien parent qu'il 
molt amoit, Andromes avoit a non, pour le roine 
Teudore de Jherusalem, qui se suers estoit, qu'ele 
venist au courounement sen fil et a se feste. Le 
roine se mist en mer avec Androme a venir en Constantinoble. 
Quant il furent bien alé avant en le 
mer, si ne fait mais el Andromes, si aama le roine, 
qui se cousine estoit, et jut a lui a forche. Et quant 
il eut che fait, si n'osa revenir arriere en 
Coustantinoble, ains prist le roine, si l'en mena a force au 
Coine, as Sarrasins. Illueques si demoura. 

Quant li empereres Manuaus seut les 
nouveles que Andromes eut si faitement le roine se 
seureur menee, si en fut molt dolens, et pour che ne 
lassa il mie qu'il ne fesist grant feste et qu'il ne 
coronast sen fil et le damoisele ; ne demora mie 
graument aprés que li empereres morut. Quant 
Andromes li traïtres oï dire que li empereres 
Mannuaus fu mors, si envoia a sen fil, qui empereres 
estoit, et se li fist requerre pour Dieu qu'il li 
pardonnast sen mautalent, et si li fist acroire que che 
ne fu se menchoingne non que on li avoit mis sus, 
tant que li empereres, qui enfes estoit, li pardonna 
sen mautalent, si li manda, tant que chis Andromes 
revint arriere, et fu entor l'enfant, tant que li enfes 
le fist bailliu de tote se terre, et qu'il fu orguellex 
que trop de le balliie qu'il avoit. Ne demora mie 
graument aprés qu'il prist par nuit l'empereur, si le 
mourdri et se mere aussi. Quant il eut che fait, si 
prist deus grandesmes pierres, si leur fist lier as cous 
et puis si les fist geter en le mer. Aprés si se fist 
coroner tot a force a empereur. Quant il fu coronés, si 
fait il prendre trestous chiax que il seut que il en 
pesoit qu'il estoit empereres, si leur fait il crever 
les iex et destruire et de male mort morir. Et 
prenoit toutes les beles femmes que il trovoit, si 
gesoit a eles a forche ; et prist l'empeerris a femme, 
qui estoit suers le roi de Franche, et fist tant de si 
grans desloiautés, que onques nus traïtres ne nus 
mourdrissierres tant n'en fist comme il fist. Quant 
il eut faites toutes ches desloiautés, aprés si 
demanda a un sien maistre balliu, qui li aidoit a faire 
toutes ches malaventures, se il y avoit mais de chiax 
qu'il en pesast qu'il estoit empereres. Et chis li 
respondi qu'il n'en savoit mais nul, fors que on disoit 
qu'il avoit trois joules vaslés en le vile, qui estoient 
d'un lignage que on apeloit le lignage d'Angle, et 
estoient haut homme, mais il n'estoient mie rike, ains 
estoient povre, ne n'estoient mie de grant pooir. 
Quant li empereres Andromes oï que si faitement 
estoient chil troi vaslet de chu lignage, si kemanda 
a chelui sen balliu, qui molt estoit malvais hons et 
traïtres ausi comme il estoit, qu'il les alast prendre 
et qu'il les pendist ou qu'il les fesist de male mort 
morir. Li ballius s'en ala pour prendre ches trois 
freres, mais il n'en prist que un et li doi escaperent. 
Chelui qui fu pris, on li fist crever les iex ; aprés il se 
rendi. Li doi autre s'en fuirent : si s'en ala li uns en 
une tere que on apele Blakie, chis avoit non 
Kyrsac ; et li autres s'en ala en Anthioche, et fu pris des 
Sarrasins par une chevauchie que li crestien fisent. 
Chis qui en Blakie estoit fuis, si y fu si povres qu'il 
ne se pooit warir, tant qu'il s'en revint arriere en 
Constantinoble par fine povreté ; si se mucha en le 
maison a une veve dame en le vile. Or n'avoit il nul 
catel u siecle, fors une mule et un vaslet ; si 
waaingnoit chus vallés a se mule en vins qu'ele portoit, en 
autres coses, chou dont Kyrsaacs, ses sires, et il 
vivoient ; tant que les nouveles a l'empereur 
vinrent Androme le traïteur, que chis estoit si faitement 
revenus en le vile. Adont si kemanda a sen balliu, 
qui molt estoit haïs de tote gent pour les max qu'il 
faisoit cascun jour, qu'il alast prendre chelui Kyrsac 
et qu'il le pendist ; tant que chis monta un jour 
seur sen cheval et prist assés gent avec lui, si s'en 
ala a le maison le boine femme ou Kyrsaacs estoit. 
Quant il vint la, si fist apeler a l'uis, et la boine 
femme vint avant, si se mervella molt qu'il voloit, 
tant qu'i li kemanda qu'ele fesist venir avant cheli 
qui estoit muchiés en se maison. Le boine femme 
respondi, si dist : « Ha ! sire, pour Dieu merchi ! 
il n'a nul homme chaiens muchié. » Et il kemanda 
autre fois qu'ele le fesist venir avant, ou s'ele nel 
faisoit venir, qu'i le feroit prendre l'un et l'autre. 
Quant le boine femme oï chou, si eut grant peur de 
chu diable qui tant avoit fait de mal ; si s'en entra 
en se maison, si vint au vaslet, se li dist : « Ha ! biau 
sire Kyrsac, vous estes mors : veschi le balliu 
l'empereur et molt de gent avec li, qui vous sont 
venu querre pour vous destruire et pour vous tuer ! » 
Li vaslés fu molt esmaris, quan il oï ches nouveles, et 
tant qu'il vint avant, qu'il ne se peut estordre a nul 
fuer qu'il n'alast hors a chu balliu. Si ne fait il mais 
el, si prent il s'espee, si le met il sous sen surcot, 
se s'en ist il hors de le maison, si vient il devant le 
balliu, se li dist : « Sire, que plaist vous ? » Et chis 
li respondi molt fenelessement, se li dist : « Ribaus 
puans, on vous pendera ja ! » Tant que Kyrsaacs 
vit qu'i li couvenoit aler avec aus maugré sien ; 
et molt volontiers s'en venjast d'aucun d'aus ; se 
se trait il plus pres qu'il peust de chu balliu, si 
traist il s'espee, si fiert il chu balliu par mi le teste, 
si qu'il le pourfendi trestout dusques es dens. 

Quant li serjant et le gent qui estoient 
avec le balliu virrent que li vaslés avoit si 
pourfendu le balliu, si s'en fuirent. Quant li vaslés vit 
qu'il s'en fuioient, si prent il le cheval le balliu qu'il 
avoit ochis, si monte il sus, et tint s'espee qui tote ert 
sanente. Si ne fait il mais el, si se met a le voie a 
aler vers le moustier Sainte Souphie. Si comme 
il s'en aloit, si crioit merchi as gens qui estoient 
aval les rues, qui tot estoient esmari de le noise 
qu'il avoient oïe ; si leur disoit li vaslés : « Seignor, 
pour Dieu merchi, ne me tués mie, car je ai ochis 
le diable et le mordrisseeur qui toutes les hontes a 
faites a chiaus de cheste vile et as autres ! » Quant il 
vint au moustier Sainte Souphie, si monta seur 
l'autel et si enbracha le crois, pour che qu'il voloit 
sauver se vie. Aprés li cris et le noise fu molt grans en 
le vile ; tant ala amont et aval li cris que on le seut 
par toute le vile, comment Kyrsac eut chu maufé et 
chu mordrisseeur ochis. Quant chil de le vile le 
seurent, si en furent molt lié, si keurent il qui miex 
miex au moustier Sainte Souphie, pour veir chu 
vaslet qui chu hardement avoit fait. Si comme il furent 
la tout asanlé, si commenchierent a dire l'uns a 
l'autre : « Chist est vaillans et hardis, quant si grant 
hardement entreprist a faire. » Tant que li Griu 
disent entr'aus : « Faisons le bien ! faisons de chest 
vaslet empereur ! » Tant qu'il s'i acorderent tout 
entr'aus. Si envoient il pour le patriarche, qui a 
meesme d'iluec estoit en sen palais, qu'il venist 
coroner un nouvel empereeur qu'il avoient eslut. Quant li 
patriarches oï chou, si dist qu'il n'en feroit nient et 
commencha a dire : « Seigneur, mal le faites ! Soiés 
en pais ! Vous ne faites mie bien qui avés tele cose 
entreprise. Se jou le coroune, li empereres 
Andromes me tueroit et decoperoit tout en pieches. » Et li 
Grieu li respondirent que s'il ne le corounoit, qu'il li 
couperoient le teste ; tant que li patriarches, que 
par forche que par peur que il eut, descendi de sen 
palais, si s'en vint au moustier, la ou Kyrsacs estoit 
en molt povre robe et en molt povre vesteure, que 
le jour meesme avoit li empereres Andromes envoié 
sen balliu et ses gens pour lui prendre et destruire ; 
tant que li patriarkes se revesti, si le corona lués 
esraument, vausist ou ne dengnast. Quant Kyrsacs 
fu coronés, si en alerent les nouveles tant amont 
et aval, que Andromes le seut, et qu'il avoit sen 
balliu ochis, ne ne le peut onques croire devant la 
que il y envoia ses messages. Et quant si message 
vinrrent la, si virrent bien que che fu voirs ; si s'en 
revienent tantost arriere a l'empereur ; si disent : 
« Sire, ch'est tout voirs. » 

Quant li empereres seut que che fu voirs, 
si se leva, si prist molt de se gent avec lui, si s'en 
ala dusques au moustier Sainte Souphie par uns 
alooirs qui alooient de sen palais dusques au 
moustier. Quant il vint au moustier, si fist tant qu'il fu 
seur les vautes du moustier, si vit chelui qui estoit 
coronnés. Quant il le vit, si en fu molt dolens, et 
demanda a se gent s'il y avoit chelui qui eust nul arc, 
tant que on en aporta un et une saiete. Et Andromes 
prent chel arc, si entoise, si cuide ferir Kyrsac, qui 
corounés estoit, par mi le cors. Si comme il entesa, 
si rumpi le corde, et il en fu molt esmaris et molt 
esperdus ; si s'en revint arriere eu palais, tant qu'il 
dist a se gent qu'il alaissent fremer les portes du 
palais, et qu'il s'armaissent et qu'il deffendissent 
le palais ; et il si fisent. Et il s'en issi entrementiers 
du palais ; si s'en vint a une fause posterne, si s'en 
ist il de le vile, si s'en entra en une galie et de ses 
gens avec lui ; si se mist en le mer, pour che qu'il 
ne voloit mie que le gent de le vile le presissent. 

Aprés le gent de le vile alerent u palais 
et menerent le nouvel empereeur avec aus. Si 
prisent le palais a forche, si y menerent l'empereeur ; 
aprés si l'assisent en la caiere Coustentin, et puis 
qu'il fu assis en la caiere Coustentin, si l'aourerent 
tot comme saint empereeur. Li empereres fut molt 
liés de le grant houneur que Diex li avoit en tel 
jour donnee ; si dist as gens : « Seigneur, or veés le 
grant mervelle de le grand hounour que Diex m'a 
donnée, que en chel jour meesme que on me devoit 
prendre et essillier, en chel jor meesme sui 
corrounés a empereeur. Et pur le grant hounour que 
vous m'avés faite, vous doins jou trestot le tresor qui 
est en chest palais et u palais de Blakerne. » Quant 
les gens oïrent chou, si en furent tout lié du grant 
don que li empereres leur eut donné ; si alerent, 
si esfondrerent le tresor, si y troverent tant d'or et 
d'argent comme une fine mervelle, si le departirent 
entr'aus. 

Le nuit meesme que Andromes s'en fuioit 
leva une si grant tormente en le mer et une si grant 
tempeste que de vent que de tounoirre que 
d'esclistre, que il ne se gent ne seurent quel part il 
aloient ; tant que li orages et le tormente les racacha 
arriere en Coustantinoble, qu'il n'en seurent mot. 
Quant il virrent qu'il furent a tere et qu'il ne 
peurent avant aler, si dist Andromes a se gent : 
« Seigneur, esgardés ou nous sommes. » Il esgarderent 
et virrent bien qu'il estoient revenu en 
Constantinoble, tant qu'il disent a Andromes : « Sire, nous 
sommes mort, car nous sommes revenu arriere en 
Coustantinoble. » Quant Andromes oï chou, si fu 
si esmaris qu'il ne seut que faire ; si dist a se gent : 
Seigneur, pour Dieu menés nous ailleurs de chi ! » 
Et il respondirent qu'il ne pooient avant aler, qui 
leur couperoit les testes. Quant il virrent qu'il ne 
peurent avant aler a nul fuer, si prisent Andromes 
l'empereeur, si l'en menerent en une taverne, si le 
muchierent derriere les touniaus. Li taverniers et 
se femme esgarderent molt chele gent, et si leur fu 
bien avis que ch'estoit de le gent l'empereeur 
Androme, tant que le femme au tavernier ala par 
aventure entor ses touniaus veir qu'il fuissent bien 
seré, si esgarda amont et aval, si voit ele Androme 
seir derriere les touniaus a tous ses dras emperiaus, 
si le reconnut mout bien. Si s'en revint ele arriere a 
sen baron, si li dist ele : « Sire, Andromes li 
empereres est muchiés chaiens. » Quant li taverniers l'oï, 
si envoia un message pour un haut homme qui 
manoit pres d'iluec en un grand palais, cui pere a 
chelui Andromes avoit destruit, et si avoit jut a 
forche a le femme chu haut homme. Quant li messages 
vint la, si dist a chu haut homme que Andromes 
estoit a le maison chu tavernier, si le nomma. Quant 
li haus hons oï que Andromes estoit a le maison 
chu tavernier, si en fu molt liés ; si prent il de se gent 
avec lui, si va a le maison au tavernier, si prent il 
Androme, si l'en maine il en sen palais. Quant che 
vint l'endemain par matin, si prist li haus hons 
Androme, si l'en maine il u palais devant 
l'empereeur Kyrsac. Quant Kyrsaacs le vit, si li demanda : 
« Andromes, pour coi as tu si faitement traÿ ten 
seigneur l'empereeur Manuel, et pour coi mordrisis 
tu se femme et sen fil, et pour coi as tu si volentiers 
fait mal a chiax que il en pesoit que tu estoies 
empereres et pour coi me voloies tu faire prendre ? » 
Et Andromes li respondi : « Taissiés vous, fist il, 
que je ne vous en dengneroie respondre ! » Quant 
li empereres Kyrsacs oï qu'il ne l'en dengneroit 
respondre, si fist mander molt de chiaus de le vile 
qu'il venissent devant lui. Quant il furent devant 
li venu, si leur dist li empereres : « Seigneur, veschi 
Androme, qui tant a fait de maus et a vous et as 
autres. Je ne porroie mie, che me sanle, faire 
justiche de lui a le volonté de vous tous, mais je le vous 
baille a faire ent chou que vous vaurrés. » Adont si 
en furent chil de le vile molt lié ; si le prisent, tant 
que li un disent que on l'arsist, li autre que on le 
boulist en une caudiere pour plus vivre longement 
et pener, li autre que on le trainast, tant qu'il ne 
se peurent acorder entr'aus de quel mort ne quel 
tormente il le peussent destruire, tant qu'il y eut un 
sage homme qui dist : « Seigneur, se vous me voliés 
croire, je vous enseingneroie comment nous nous 
porriemes trop bien vengier de lui. Je ai un camoel 
en maison, qui est le plus orde beste et le plus 
foireuse et le plus laide du siecle. Nous prenderons 
Andromes, si le despoullerons trestout nu, si le 
loierons au dos du camoel si que ses visages li iert 
droit ens u cul ; si le mesrons d'un kief de le vile 
dusques a l'autre. Si se porront adonques bien vengier 
tot chil et toutes cheles a qui il a mesfait. » Si 
s'acorderent tout a chou que chis eut dit ; si prenent 
il Androme, si le loient il si comme chil eut devisé. 
Si comme il menoient contreval le vile, si venoient 
chil a qui il avoit meffait, si le debrocoient et 
depicoient et feroient, li un de coutiaus, li autre 
d'alesnes, li tiers d'espees, et disoient : « Vous pendistes 
men pere, et si geustes a me femme a forche ! » Et 
les femmes qui filles il avoit prises a forche, le 
sacoient par les grenons, et fisent li tant de le pure 
honte que, quant il virrent a l'autre kief de le vile, 
n'avoit il mie de char seur le cors de lui ; et puis 
prisent les os, si les geterent en une longaingne. En 
tele maniere se vengierent il de chel traïteur. Tres 
che jour que Kyrsaacs fu empereres, pourtraist on 
sus les portaus des moustiers comment Kyrsaac 
avoit esté empereres par miracle, et comment 
Nostre Sires li metoit le corone u chief d'une part, et 
Nostre Dame d'autre, et comment li angles coupa 
le corde de l'arc dont Andromes le vaut ferir, pour 
chou che disoient que ses lignages avoit sornon 
d'Angle. 

Aprés si li prist molt grans talens de veir 
sen frere qui en païsnie estoit en prison, tant qu'il 
prist messages, si les envoia querre sen frere. Tant 
le quisent que on leur fist entendre qu'il estoit en 
prison : il alerent chele part. Quant il vinrent la, si 
le demanderent as Sarrasins, et li Sarrasin avoient 
oï dire que li vaslés estoit freres l'empereeur de 
Constantinoble, si l'en tinrent molt plus kier, et disent 
qu'il n'en renderoient mie sans grant avoir ; tant 
que li message leur donnerent tant d'or et d'argent 
comme il demanderent. Quant il eurent chelui 
racaté, si s'en revinrent arriere en Coustantinoble. 

Quand li empereres Kyrsaacs vit sen 
frere, si en fu molt liés et molt en fist grant feste, et 
chis refu aussi molt liés de chou que ses freres fu 
empereres, et de chou qu'il avoit conquis l'empire 
par se forche. Chus vaslés avoit non Alexes. Ne 
demora waires aprés que li empereres ses freres le 
fist bailliu de toute se terre et kemandeeur. Adont 
si s'enorgueilli si de chele baillie qu'il eut, que les 
gens de tout l'empire le renommoient trop et redoutoient 
pour chou qu'il estoit freres l'empereeur et 
pour chou que li empereres l'amoit tant. 

Aprés si avint un jour que li empereres 
ala cachier en se forest ; si ne fait mais el 
Alexes ses freres, si vient il en le forest ou li 
empereres estoit, si le prent il par traïson, si li creva les 
iex. Aprés, quant il eut che fait, si le fist metre en 
prison, que on n'en seut mot. Quant il eut che fait, 
si s'en revint arriere en Coustantinoble, si fist acroire 
que li empereres ses freres estoit mors, si se fist courouner 
a empereeur a forche. Quant li maistres au 
fil l'empereeur Kyrsac vit que li oncles a l'enfant 
eut traÿ sen pere, et qu'il s'estoit fais empereres 
par traïson, si ne fait mais el, si prent il l'enfant, si 
le fait mener en Alemaingne a se sereur, qui estoit 
femme l'empereeur d'Alemaingne, car il ne voloit 
mie que ses oncles ne le fesist destruire, et estoit 
plus drois oirs que Alexes ses oncles n'estoit. 

Or avés oï comment Kyrsac vint avant 
et comment il fu empereres et comment ses fix ala 
en Alemaingne, pour qui li croisié et li Venicien 
envoierent par le consel du marchis de Monferras, 
leur maistre, si comme vous avés oï en l'estoire 
devant, pour che qu'il eussent acoison d'aler en le tere 
de Coustantinoble. Or vous dirons de chel enfant et 
des croisiés, et comment li croisié envoierent pour 
lui, et comment il alerent en Coustantinoble, et 
comment il le conquisent. 

Quant li marchis eut dit as pelerins et as 
Veniciens que qui aroit chel enfant dont nous avons 
parlei par devant, il aroit boine acoison d'aler en 
Coustantinoble et d'aus estoirer, si fisent li croisié 
atirer deus chevaliers molt bien et molt belement, 
si les envoierent en Alemaigne pour chu vaslet, 
qu'il venist a aus, et se li manderent qu'il li 
aideroient sen droit a conquerre. Quant li message 
vinrrent a le court l'empereeur d'Alemaingne, la ou 
li vaslés estoit, se li disent le message que on leur 
avoit carquié a dire. Quant li vaslés oï chou et 
entendi le mandement que li haut homme croisié 
li avoient mandé, si en fu molt liés et molt en fist 
grant feste, et molt fist biau sanlant as messages ; 
si dist qu'il s'en conseilleroit a l'empereur sen 
serouge. Quant li empereres l'entendi, si respondi au 
vaslet que bele caanche li estoit avenue ; si li loa bien 
qu'il y alast, et se li dist qu'il n'aroit jamais point 
de sen hyretage, sen par l'aiue de Dieu et des 
croisiés ne l'avoit. 

Li vaslés entendi bien que li empereres li 
donnoit boin consel ; si s'atorna au plus belement 
qu'il peut, si s'en vint avec les messages ; et devant 
che que li vaslés ne li message fussent venu a 
Jadres, si s'en fu li estores alés en l'isle de Corfaut 
pour chou que le Paske estoit ja passee. Mais quant 
li estores mut a aler i, si fist on laiier deus galies 
pour atendre les messages et le vaslet. Et 
sejornerent li pelerin en l'isle de Corfaut, tant que li vaslés 
et li message vinrent. Quant li vaslés et li message 
vinrent a Jadres, si trouverent ches deus galies que 
on leur avoit laiies ; si se misent en mer, si s'en 
alerent tant qu'il vinrent a Corfaut, la ou li estores 
estoit. Quant li homme virrent que li vaslés venoit, 
si alerent tout encontre lui, si le saluerent et se li 
fisent molt grant feste. Quant li vaslés vit que li 
haut homme l'ouneroient si, et tous li estores qui 
lueques estoit, si fu si liés que nus hons si ne fu. 
Adont si vint li marchis avant, si prist le vaslet, si 
l'en mena avec lui en se tente. 

Quant li vaslés fu la, adont si s'asanlerent 
tout li haut baron et li dux de Venice a le tente 
le marchis, et parlerent d'unes coses et d'autres, et 
tant que il li demanderent que il feroit pour aus, s'il 
le faisoient empereeur et s'il li faisoient corone 
porter en Coustantinoble ; et il leur respondi qu'il 
feroit quanque il vaurroient. Tant parlerent que il 
dist qu'il donroit a l'ost .cc. mile mars, et qu'il 
tenroit le navie un an a sen coust, et qu'il iroit 
outre mer avec aus a tout sen pooir, et qu'i tenroit 
tous les jours de sa vie .x.m. hommes a armes en 
le tere d'outre mer a sen coust, et qu'il douroit a 
tous chiaus de l'ost qui se departiroient de 
Coustantinoble a aler outre mer viande dusques a 
un an. 

Adont furent trestout li baron de l'ost 
mandei et li Venicien, et quant il furent tot assanlé, 
si se leva li dux de Venice, si parla a aus : « Seigneur 
fist li dux, or avons nous raisnauvle acoison d'aler 
en Coustantinoble, se vous le loés ; car nous avons 
le droit oir. » Or y eut il aucuns qui ne s'acorderent 
mie a aler en Coustantinoble, ains disoient : « Ba ! 
que ferons nous en Coustantinoble ? Nous avons 
no pelerinage a faire et ausi pourposement d'aler en 
Babyloine ou en Alexandre, et no navies ne nous 
doit sivir que un an et ja est la moitiés de l'anee 
passee ! » Et li autre disoient encontre : « Que ferons 
nous en Babyloine ne en Alixandre, quant nous 
n'avons viande ne avoir par coi nous y puissons 
aler ? Miex nous vient il, anchois que nous y aillons, 
que nous conquestons viande et avoir par 
raisnavle acoison, que nous y aillons pour morir de 
fain. Adont si porrons forfaire, et il nous offre a 
venir avec nous et a tenir no navie et nostre estore 
encore un an a sen coust ! » Et li marchis de 
Monferras y metoit plus paine que nus qui y fust d'aler en 
Coustantinoble, pour che qu'il se voloit vengier d'un 
mesfait que li empereres de Coustantinoble, qui 
l'empire tenoit, li avoit fait. Or vous lairons ichi 
ester de l'estore ; si vous dirons le mesfait dont li 
marchis haoit l'empereur de Coustantinoble. Il 
avint que li marchis Caurras, ses freres, fu croisiés 
et qu'il ala outre mer, et mena deus galies, et s'en 
ala par Coustantinoble. Et quant il vint en 
Constantinoble, si parla a l'empereur, et li empereres le 
bienviengna et le salua. Or avoit en chu point uns 
haus hons de le chité assis l'empereur en 
Constantinoble, si que li empereres n'en n'osoit issir. Quant 
li marchis vit chou, si demanda comment ch'estoit 
que chil l'avoit si faitement assis, ne ne s'osoit il 
mie combatre a lui ; et li empereres respondi qu'il 
n'avoit mie bien le cueur de ses gens ne l'aiwe ; 
pour che si ne se voloit mie combatre a lui. Quant 
li marchis oï chou, si dist qu'il l'en aideroit, s'il 
voloit ; et li empereres dist que che voloit il et qu'il 
l'en saroit molt boin gré. Adont dist li marchis a 
l'empereeur, qu'il fesist mander tous chiaus de le 
loy de Rome, tous les Latins de le vile, si les aroit 
avec lui en se compaingnie, et qu'il se combateroit 
a aus, et qu'il feroit l'avant warde ; et li empereres 
presist toute se gent avec lui, si le siurroit aprés. Si 
fist li empereres mander tous les Latins de le vile. 
Quant il furent tot venu, si kemanda li empereres 
qu'il s'armassent tout, et quant il furent tout armé 
et li marchis eut faite toute se gent armer, si prit 
tous ches Latins avec lui, si ordena le miex qu'il peut 
se bataille ; et li empereres fu ausi tous armés et se 
gent avec lui. Si ne fait mais el li marchis, si se met 
il a le voie par devant, et li empereres le sivi aprés. 
Si comme li marchis fu hors des portes a toute se 
bataille, et li empereres va, se li fait il fremer le 
porte aprés. Si comme li Vernas, qui l'empereeur 
avoit assis, vit que li marchis venoit durement pour 
combatre a lui, si s'esmuet il, et il et se gent, a venir 
encontre le marchis. Si comme il venoient, si ne fait 
mais el li Vernas, si se fiert il des esperons, si se met 
il devant toute se gent bien le getee d'un cailleu, 
pour soi haster et pour ferir soi en le batalle le 
marchis. Quant li marchis le vit venir, si point il 
encontre lui, si le fiert il au premerain coup en l'uel, 
si l'abat il mort de chu caup ; si fiert a destre et a 
senestre, et il et se gent, si en ochient mout. Quant 
chil virrent que leur sires fu mors, si se 
commenchent a desconfire, si tornent il en fuies. Quant li 
empereres li traïtres, qui avoit fait les portes fremer 
aprés le marchis, vit que il fuoient, se ist il hors 
de le chité a toute se gent, si akieut il a cachier 
chiax qui fuioient ; si y waaignierent molt, et li 
marchis et autre, et chevax et autres coses assés. 
Ensi faitement venja li marchis l'empereeur de 
cheli qu'il l'avoit assis. Quant il les eurent 
desconfis, si s'en revinrent arriere en Constantinoble et 
li empereres et li marchis. Quant il furent revenu 
et il se furent desarmé, si merchia molt durement 
li empereres le marchis de chou qu'il l'avoit si bien 
vengié de chu sien anemi, tant que li marchis li 
demanda pour coi il avoit fait les portes fremer 
aprés lui : « Ba ! ensi est ore ! » fist li empereres. 
« Or, de par Dieu ! » fist li marchis. Et ne demora 
waires aprés que li empereres et si traïteur 
pourparlerent une grant traïson, que il voloit faire le 
marchis destruire ; tant que uns hons d'aage qui 
le seut, si en eut pitié du marchis, si vint avant au 
marchis tot belement, se li dist : « Sire, pour Dieu, 
alés vous ent de cheste vile, car se vous y demourés 
tier jour, li empereres et si traïteur ont pourpallee 
une grant traïson qu'i vous prendront, si vous 
feront destruire. » Quant li marchis oï ches 
nouveles, si ne fu mie a aise. Si vient il le nuit meesme, 
si fait il atorner ses galies, si se met il en mer, 
anchois qu'il fust jours, si s'en va il ; ainc ne cessa, si 
vint a Sur. Or i estoit avenu, par devant chou que 
le tere fust perdue, que li rois de Jherusalem fu 
mors, que li roiaumes de Jherusalem estoit tous 
perdus et que il n'i avoit mais vile qui se tenist, fors 
Sur et Escaloune. Si avoit li rois qui mors fu deus 
sereurs mariees : si avoit uns chevaliers, mesire Guis 
de Luisegnun en Poitau, l'ainsnee a cui li roiames 
estoit eskeus, et mesires Hainfrois de Touron avoit le 
mainsnee. Si s'asanlerent un jor tout li haut baron 
de le tere et li cuens de Tripe et li Temples et li 
Hospitax en Jherusalem, au Temple, et disent 
entr'aus qu'il departesisent monseigneur Guion de 
se femme, pour chou que li roiames estoit eskeus a 
se femme, et qu'il li donnaissent autre baron qui 
fust plus soufisans a estre rois que mesire Guis 
n'estoit, et il si fisent. Il les departirent, et quant on les 
eut departis, si ne se peurent onques acorder a qui 
il le mariaissent, tant qu'il se misent seur le roine 
du tout, qui avoit esté femme monseigneur Guion. 
Se li ballierent le corone, et ele le donnast a cui que 
ele vausist qui rois fust. Tant qu'il se rasanlerent 
un autre jor tout li baron et li Temples et li 
Hospitaus, et se y fu li cuens de Tripe, qui estoit li 
mieudres chevaliers du roiame, qui cuidoit que le 
dame li donnast le corone, et si i fu mesires Guis, qui 
avoit eu le roine a femme. Quant il se furent tout 
assanlé, et le dame tint le corone, si esgarda amont 
et aval ; si i voit ele chelui qui avoit esté ses barons, 
si va ele avant, se li met ele u chief. Ensi si fu 
mesires Guis rois. Quant li cuens de Tripe vit chou, si 
en fu si dolens qu'il s'en ala en sen païs, a Tripe, 
par mautalent. 

Aprés ne demora mie, si se combati as 
Sarrasins, si fu pris et se gent tote desconfite, et li 
tere fu si perdue qu'il n'i avoit mais vile qui se 
tenist, fors Sur et Escaloune. Quant Salehadins 
vit qu'il eut si le tere en se main, si vint au roi de 
Jherusalem, que il avoit en se prison, se li dist que 
s'il li faisoit rendre Escaloune, qu'i le lairoit aler 
et grant partie de se gent avec li. Et li rois li 
respondi : « Or m'i menés dont, fist il, et je le vous 
ferai rendre ! » Et Salehadins l'i mena. Quant il 
vinrent la, si parla li rois a chiaus de le vile, si leur dist 
qu'il rendissent le vile, qu'i le voloit ensi. Et chil 
alerent, si li rendirent le vile. Quant Salehadins eut 
le vile en se main, si laissa le rois aler et une partie 
de se gent avec lui ; et li rois, quant il fu escapés 
de prison, a tout tant de gent comme il eut, si s'en 
vint a Sur. Et entre ches entrefaites que li rois avoit 
ouvré, si avoit li marchis tous chiaus de Sur et 
Genevois qui i estoient et uns et autres tous a sen acort, 
et il li avoient tot juré feeuté et seur sains qu'il se 
tenroient du tot a lui comme a leur seigneur, et il 
leur aidast le vile a desfendre. Et li marchis avoit 
trouvé si grant kierté en le vile que on vendoit le 
mesure de blé de le vile .c. besans, qui ne fesist mie 
plus que sestier et demi a Amiens. Quant li rois vint 
a Sur, si commenchierent a hukier si serjant : 
« Ouvrés, ouvrés le porte ! Veschi le roi ou il vient. » 
Et chil de dedens respondirent qu'il n'i enterroient, 
tant que li marchis vint as murs, si dist qu'il n'i 
enterroit : « Ba ! comment ? fist le rois, de ne sui 
jou sires et rois de laiens ? - En non Dieu, fist li 
marchis, ne sires ne rois ne n'estes vous, ne vous 
n'i enterrés, car vous avés tot houni et le terre toute 
perdue, et d'autre part le kiertés est si grands 
chaiens, que si vous et vo gent i entriés, que le vile 
seroit tote perdue de fain. Et jou ai plus kier, fist 
li marchis, que vous soiés perdus, et vous et vo 
gent de qui il n'est waires grans esplois, que nous 
qui chaiens sommes ne le vile. » Quant li rois vit qu'il 
n'i peut entrer, si s'en torna a toute se gent, si s'en 
ala vers Acre en un toron ; la si se loja. Et fu 
illueques tant que li rois de Franche et li rois 
d'Engletere l'i trouverent. Si comme li marchis estoit a 
Sur, en chele grant kierté qui i estoit, si leur envoia 
Diex confort que uns markaans i vint, qui amena 
une nave de blé : si commist le blé a .x. besans qui 
estoit a .c. Si en fu molt liés li marchis et tout chil 
de le vile, et si fu tous li bles retenus et acatés en le 
vile. 

Ne demora waires aprés, si vient 
Salehadins, si assiet il Sur et par tere et par mer, si que 
ne viande ne autre cose ne pooit venir en le vile, et 
tant i sist que le kiertés fu de rekief ausi grande en 
le vile comme ele i avoit esté. 

Quant li marchis vit que le kiertés fu 
si grans en le vile, et qu'il ne pooient avoir soulas 
ne confort de nule part, si manda tous chiaus de 
le vile et Genevois qu'il i avoit et uns et autres, si 
parla a aus et si leur dist : « Seigneur, fist il, nous 
sommes maubailli, se Diex n'en a merchi, que le 
kiertés est si grans en cheste vile que il n'i a waires viande 
ne blé dont nous nous puissons longement 
soustenir, ne nus confors ne puet venir ne par mer ne 
par terre. Pour Dieu, s'il y a nul de vous qui y sache 
metre conseil, se li meche ! » Tant que uns Genevois 
sali avant, si dist : « Se vous me voliés croire, fist 
il, je vous dourroie boin conseil. - Ore quel ? » 
fist le marchis. - « Jel vous dirai, fist chis ; nous 
avons chaiens en ceste vile nes et galies et barges 
et autres vaissiax, si vous dirai que je ferai. Je 
prendrai quatre galies avec mi, si les ferai armer de 
le plus aidant gent que nous arons ; si me meterai 
ains jour en mer, ausi com je m'en vausisse fuir. Et 
si tost comme li Sarrasin m'apercheveront si n'aront 
loisir d'aus armer, ains aront si grant haste de moi 
ataindre et de moi cachier qu'il ne s'armeront nient ; 
ains destendront trestout aprés mi, et vous arés 
trestous vos autres waissiaus et barges et galies molt 
bien fait warnir de le plus aidant gent que vous 
arés, et quant vous vesrés que eles seront toutes 
destendues aprés mi, et eles seront bien lanchies 
avant, adont si bescochiés trestous vos vaissiaus 
et destendés aprés, et je retornerai arriere ; si nous 
combaterons a aus. Ensi si nous envoiera Diex 
consel, se li plaist ! » A chest consel si s'acorderent tout, 
si fisent tot ensi comme chis eut devisé. 

Quant che vint vers le jour, et chis eut 
ses quatre galies molt bien atornees et molt bien 
armees, et tot li autre vaissel furent ensement molt 
bien armé, si ne fait mais el, si se met il en le mer un 
peu ains le jour. Or estoit li pors de le mer dedens 
les murs de le vile de Sur, ou par ent les nes issoient 
et entroient en le vile ; si se met il a le voie, si s'en 
commenche a aler grandesme aleure. Quant il fu un 
peu loins et li Sarrasin l'aperchoivent, si eurent tel 
haste de chelui sivir que onques ne s'i armerent, si 
laissent il aler trestoutes leur chent galies, si 
acuellent a cachier chelui. Quant eles furent bien lanchies 
avant, et chil de le vile destendent aprés, et chil qui 
li Sarrasin cachoient retorne ; si acuellent chil 
Surien ches Sarrasins qui tot estoient desarmé, si en 
ochient molt et si les desconfisent, si que onques de 
toutes les chent galies n'en escapa que deus que li 
Surien ne presissent toutes. Et Salehadins 
eswardoit tot chou et faisoit si grant duel que trop, et 
tiroit se barbe et deschiroit ses caveax de duel, 
qu'il veoit se gent decauper devant lui, ne ne leur 
pooit aidier. Quant il eut si sen navie perdu, si se 
desloja, si s'en ala. Ensi faitement fu le vile retenue 
par le marchis, et li rois Guis estoit en chel 
toronchel vers Acre, la ou li rois de France et li rois 
d'Engletere l'avoient trouvé. 

Aprés ne demora mie waires que li 
rois Guis fu mors, et se femme ausi. Si escaÿ li 
roiaumes a la femme monseigneur Hainfroi du 
Toron, qui estoit suers le roine. Si va on, si taut on a 
monseigneur Hainfroi se femme, si le donna on au 
marchis. Ensi si fu li marchis rois, puis en eut il une 
fille, et puis fu li marchis ochis de Haussassis, puis si 
prist on le roine, si le donna on au conte Henri de 
Champangne. Et puis aprés si assist on Acre et si 
le prist on. 

Or vous avons conté le mesfait dont 
li marchis de Monferras haioit l'empereur de 
Coustantinoble, et pour coi il i metoit gregneur paine et 
gregneur consel d'aler en Coustantinoble que tout 
li autre, si revenrons aprés a no matere de devant. 
Quant li dux de Venice eut dit as barons que or 
avoient il boine acoison d'aler en le tere de 
Coustantinoble et que il le loioit bien, adont se s'i acorderent 
trestot li baron. Aprés si fist on demander as 
vesques se che seroit pechiés d'aler i, et li vesque 
respondirent et disent que che n'estoit mie pechiés, ains 
estoit grans aumosnes, car puis qu'il avoient le droit 
oir qui deserités estoit, bien li pooient aidier a sen 
droit conquerre et de ses enemis vengier. Adont si 
fisent le vaslet jurer seur sains que il leur tenroit 
ches convenenches qu'il leur avoit dit par devant. 

Adont si s'acorderent tout li pelerin et li 
Venicien que on i alast ; adont si atirerent leur 
estoire et leur oirre, si se misent en mer. Tant alerent 
qu'il vinrent a un port que on apele Bouke d'Ave, 
qui estoit bien chent liwes en sus de Coustantinoble. 
Or estoit chis pors la ou Troies le grant sist, a 
l'entree du bras Saint Jorge. De la si se resmurent, 
et singlerent tant contremont le bras Saint Jorge 
que il vinrent a une liwe de Coustantinoble. Adont 
si s'entratendirent tant que tout li vaissel furent 
venu tot ensanle. Quant tous li estores et tout li 
vaissel furent tout ensanle, si achesmerent et 
atornerent leur vaissiaus si belement que ch'estoit le 
plus bele cose du monde a eswarder. Quant chil de 
Constantinoble virrent chel estoire qui si estoit 
belement appareilliés, si l'eswarderent a merveille, 
et estoient monté seur les murs et seur les maisons 
pour eswarder chele merveille ; et chil de l'estore si 
eswarderent le grandeur de le vile qui si estoit 
longue et lee, si s'en remerveillierent molt durement. 
Adont si s'en passerent outre et prisent port a 
Mauchidone, outre le brach Saint Jorge. 

Quant li empereres de Coustentinoble le 
seut, si leur manda par boins messages que il estoient 
la quis et pour coi il estoient la venu, et si 
leur manda que s'il voloient de sen or et de sen 
argent, qu'il leur envoieroit molt volentiers. Quant li 
haut oïrent chou, si respondirent as messages qu'il 
n'en voloient nient de sen or ne de sen argent, 
ains voloient que li empereres se demesist de 
l'empire, car il nel tenoit mie a droit ne loiaument ; et se 
li manderent qu'il avoient le droit oir avec aus, 
Alexe, le fil Kyrsaac l'empereur. Adont li message 
respondirent et disent que li empereres n'en feroit 
nient ; a tant si s'en alerent. Aprés li dux de Venice 
parla as barons et si leur dist : « Seigneur, je loieroie 
bien que on presist dis galies et que on mesist le 
vaslet en une et gens avec lui, et qu'il alaissent par 
trives au rivage de Coustantinoble, et qu'il 
demandaissent a chiaus de le chité s'il vausissent le vaslet 
reconnoistre a seigneur. » Et li haut homme 
respondirent que che ne seroit se bien non. Si atirerent ches 
dis galies et le vaslet et assés gent armee avec lui ; si 
nagierent dusques pres des murs de le vile, si 
nagierent amont et aval, et moustroient as gens le vaslet, 
Alexes avoit a non, si leur demandoient si le 
reconnissoient a seigneur ; et chil de le vile respondirent 
et disent bien qu'il nel reconnissoient mie a 
seigneur, et qu'il ne savoient qui il estoit ; et chil qu'il 
estoient es galies avec lui, le vaslet, disoient que 
ch'estoit le fix Kyrsac l'empereeur qui fu, et chil 
dedens respondirent autre fois qu'il n'en savoient 
nient. Adont si s'en revinrent il arriere a l'ost, et 
fist savoir que on leur avoit respondu. Adont 
quemanda on par toute l'ost qu'i s'armaissent tout, et 
grant et petit, et quant il furent tout armé, si se 
confesserent tout et quemenierent, car il doutoient 
molt a ariver par devers Coustantinoble. Aprés si 
ordenerent leur batailles et leur nes et leur uissiers 
et les galies, et entrerent li chevalier es uissiers avec 
leur chevax et se misent a le voie ; si fisent sonner 
buisines d'argent et d'arain bien dusques a chent 
paire, et tabours et tymbres tant que trop. 

Quant le gent de le vile virrent chel grant 
navie et chel grant estore et il oïrent les sons des 
buisines et des tabors qui faisoient grant noise, si 
s'armerent trestout et monterent seur les maisons 
et seur les tors de le vile. Si leur fu bien avis que 
toute le mers et le tere tranlast, et que toute le 
mers fust couverte de nes ; et entrementiers avoit 
li empereres fait venir se gent tote armee seur le 
rivage, pour desfendre le rivage. 

Quant li croisié et li Venicien virrent les 
Grius qui estoient venu seur le rivage tout armé 
encontr'aus, si parlerent ensanle tant que li dux de 
Venice dist qu'il iroit devant a toute se gent et 
qu'il prenderoit le rivage a l'aiwe de Dieu. Adont si 
prist ses nes et ses galies et ses uissiers, se se mist 
u front de l'ost par devant ; aprés si prisent leur 
arbalestiers et leur arkiers, si les misent par devant 
en barges pour delivrer le rivage des Grius. Quant 
il se furent si faitement ordené, si alerent vers 
le rivage. Quant li Griu virrent que li pelerin ne 
lairoient mie pour peur d'aus qu'il ne venissent au 
rivage, et il les virrent aprochier d'aus, si se traisent 
arriere, onques ne les oserent atendre, tant que li 
estores arriva, et quant il furent arrivé, si issirent li 
chevalier hors des uissiers tot monté ; que li uissier 
estoient en tele maniere fait que il i avoit wis que on 
ouvroit bien, si lanchoit on un pont hors, par ou li 
chevalier pooient issir hors a tere tot monté. Quant li 
estores fu arivés, et li Griu, qui s'estoient trait arriere, 
virent que il furent tot issu hors, si en furent molt 
dolent. Or estoient che une gent, chil Griu qui 
estoient venu au rivage desfendre, qui s'estoient vanté 
a l'empereeur que ja n'i arriveroient li pelerin tant 
comme il i fussent. Quant li chevalier furent issu hors 
des uissiers, si aquellent a cachier ches Grius, si les 
cachierent dusques a un pont qui pres estoit du 
kief de le chité ; de seur chu pont avoit une porte 
ou par ent li Griu passerent et s'en fuirent en 
Constantinoble. Quant il furent revenu de cachier ches 
Grius, si parlerent ensanle, tant que li Venicien 
disent que leur vaissel n'estoient mie a seur, s'il 
n'estoient en port ; si prisent consel qu'il les 
meteroient en port. Or estoit li pors de Constantinoble 
molt bien fremés d'une molt grosse caaine de fer, 
qui tenoit en le chité et d'autre part du port tenoit 
a le tour de Galatha. Ichele tours estoit molt fors 
et molt bien desfensavle et molt bien warnie de 
gent desfensavle. 

Par le consel des haus hommes fu chele 
tours assise, et tant que ele fu prise par forche, et de 
kief en kief de la caaine avoit galies de Grijois qui 
aidoient le caaine a deffendre. Et quant le tors fu 
prise et le caaine fu route, si entrerent li waissel 
dedens le port et furent mis assauveté, et prisent 
des galies as Grius qui estoient dedens le port et des 
nes. Et quant les nes et tot li autre vaissel furent 
mis dedens le port a sauveté, si sanlerent tout li 
pelerin et li Venicien, si prisent consel entr'aus 
comment il aserroient le vile, et tant qu'il 
s'acorderent entr'aus que li Franchois l'asserroient par 
tere et li Venicien par mer ; et dist li dus de Venice 
qu'il feroit faire engiens en ses nes et eskieles, par 
coi on assaurroit as murs. Adont s'armerent li 
chevalier et tout li autre pelerin ; si alerent passer 
a un pont qui estoit pres que de sit a deus liwes, ne 
n'avoit passage a aler en Constantinoble a mains de 
quatre liwes d'illuec fors a chu pont. Et quand il 
vinrent au pont, li Griu y vinrent qui leur 
contredisent le passage tant comme il peurent, et tant 
que li pelerin les en cachierent par forche de 
bataille et passerent. Et quant il vinrent a le chité, 
si se logierent li haut homme et tendirent leur 
tentes devant le palais de Blakerne, qui estoit 
l'empereeur ; et chis palais estoit tout droit u kief de 
le chité. Adont fist li dux de Venice molt merveillex 
engiens faire et molt biaus, car il fist prendre les 
antaines qui portent les voiles des nes, qui bien 
avoient trente toises de lonc ou plus ; si les fist tres 
bien loier et atakier a boines cordes as mas, et fist 
faire bons pons par deseure et bons puis encoste 
de cordes ; si estoit li pons si les que trois chevalier 
armé i pooient aler de front. Et fist li dux les pons si 
bien warnir et couvrir as costés d'esclavinnes et de 
toile que cil qui i montassent pour assalir n'eussent 
warde ne de quarriaus d'arbalestes ne de saietes ; 
et lanchoit li pons tant avant outre le nef qu'il avoit 
bien de hauteur du pont dusques a tere pres de 
quarante toises ou plus ; et a cascun des uissiers 
avoit un mangonnel qui getoient adés as murs et en 
le vile. Quant li Venicien eurent leur nes apparellies 
si comme je vous ai chi conté, li pelerin d'autre part, 
qui assalloient par tere, avoient leur perrieres et 
leur mangonniax si atornés qu'il getoient bien 
dusques u palais l'empereeur, et traioient ; et chil de 
dedens retraioient bien ensement dusques as tentes 
as pelerins. Aprés il parlerent ensanle, li pelerin et 
li Venicien, et prisent jor a l'endemain d'assalir le 
chité et par terre et par mer tot ensanle. Quant che 
vint l'endemain par matin, que li Venicien 
s'apareilloient et ordenoient leur vaissiax et se traisent au 
plus pres des murs pour assalir, et ensement li 
pelerin d'autre part avoient ordenees leur gens, este me 
vous que li empereres de Constantinoble, Alexes, 
issi hors de la chité par une porte que on apele le 
Porte Roumaine a tote se gent tote armee, et ordena 
illueques se gent et fist .xvij. batailles ; en ches 
.xvij. batailles esmoit on bien pres de .c.m. 
hommes a cheval. Aprés si envoia le plus de ches .xvij. 
batailles entour l'ost as Franchois environ, et les 
autres retint avec lui ; et toute le gent a pié de le 
chité qui armes peurent porter fist issir hors, et si 
les fist rengier de kief en kief les murs, entre l'ost 
des Franchois et les murs. Quant li Franchois se 
virrent si enclos a le reonde de ches batailles, si en 
furent molt espoenté et ordenerent dont leur 
batalles, et ne fisent que .vij. batalles de .vij. chens 
chevaliers, que plus n'en n'avoient ; et de ches 
.vij.c. en estoient li .l. a pié. 

Aprés, quant eurent si faitement leur gent 
ordenee, si demanda li cuens de Flandres le 
premiere bataille et on li otria ; l'autre batalle eut li 
cuens de Saint Pol et mesires Pierres d'Amiens ; le 
tierche batalle eut mesires Henris, li freres le conte 
de Flandres, et li Alemant. Et aprés estavlierent que 
li serjant a pié sivirroient les batailles a cheval, si 
que trois compaingnies ou quatre sivoient une 
batalle a cheval ; et cascune des batalles avoit 
chiax de sen païs aprés lui. Aprés, quant il eurent 
atiré les trois batailles qui se combateroient a 
l'empereur, si atirerent les autres quatre, qui l'ost 
garderoient ; si que li marchis, qui estoit sires de 
l'ost, eut l'arriere warde, et warda l'ost par deriere, 
et li quens Loouis eut l'autre emprés, et li 
Champenois eurent le tierche, et li Borguenong eurent 
le quarte, et ches quatre batalles warda li marchis. 
Et aprés prist on tous les garchons qui les chevax 
gardoient, et tous les cuisiniers qui armes peurent 
porter ; si les fist on trestous armer et de keutes 
pointes et de peniax et de pos de coivre et de piletes 
et de pestiax, si k'il estoient si lait et si hideus 
que le menue gent a pié l'empereeur, qui estoient 
par dehors les murs, en eurent grant peur et grant 
hisde, quant il les virent. Et ches quatre batalles, 
que je vous ai chi nommees par devant, warderent 
l'ost, pour peur que les batailles l'empereur qui 
estoient entor l'ost ne perchaissent ne ne 
damaissent l'ost ne les tentes ; et les garchons et les 
quisiniers mist on par devers le cité, encontre les gens a 
pié l'empereur qui estoient rengié contreval les 
murs. Quant le pietaille l'empereur virent no 
menue gent si laidement armee, si en eurent si grand 
peur et si grant hisde que onques ne s'oserent 
mouvoir, ne venir vers aus, ne onques de chele 
part n'eut l'os warde. 

Aprés, si kemanda on que li quens de 
Flandres et li quens de Saint Pol, et mesires Henris, 
qui eurent les trois batalles, se combatissent a 
l'empereur ; et desfendi on bien que pour nul besoing 
que eles eussent, les autres quatre ne se meussent 
de si a tant que eles veissent qu'eles eussent ausi 
comme tot perdu, qu'il ne fussent enclos ne assali 
des autres batailles qui entor l'ost estoient. 
Entrementiers que li Franchois estoient si faitement 
ordené, li Venicien, qui en le mer estoient, ne 
s'oublierent mie ; ains traisent leur nes pres des murs, 
si k'il montoient bien seur les murs de la chité par 
les eskieles et par les pons qu'il avoient fait seur 
les nes, et traisent et lanchierent et fisent geter leur 
mangonniax, et assalirent si durement que trop, et 
tant qu'il misent le fu en le vile ; si que bien en i 
eut ars le grandeur de le chité d'Arras. Et ne 
s'oserent mie espardre ne metre en le cité, car trop 
estoient peu gent, ne il n'i eussent duree ; ains se 
remisent ariere en leur nes. 

Li haut homme qui d'autre part estoient, 
qui se devoient combatre a l'empereeur, avoient 
estavli que on avoit eslit de cascunne batalle deus 
des plus preudoumes et des plus sages que on i 
savoit ; et quanke il kemandoient estoit fait ; s'il 
kemandaissent : « Pongniés ! » on pongnoit, s'il 
kemandaissent : « Alés le pas ! » on aloit le pas. Li 
cuens de Flandres, qui avoit l'avangarde, 
chevaucha premiers encontre l'empereur tot le pas ; 
et li empereres estoit bien le quarte part d'une liwe 
loins du conte de Flandres, et faisoit chevauchier 
ses batalles encontre le conte ; et li cuens de Saint 
Pol et mesires Pierres d'Amiens, qui avoit l'autre 
bataille emprés, chevauchoient un petit en sus par 
encoste ; et mesires Henris de Hainaut et li 
Alemant, qui avoient le tierche bataille, chevauchoient 
aprés ; ne n'i avoit cheval qui ne fust couvers de 
couvretures d'armes ou de dras de soie par deseure 
toutes les autres couvretures. Et trois compaingnies 
ou quatre ou chinc de serjans a pié sivoient cascune 
des batalles as kewes des chevax, et chevauchoient 
si rengié et si serré qu'il n'estoit nus si hardis qui 
osast chevauchier devant l'autre. Et li empereres 
chevauchoit encontre no gent a tot nuef batalles, 
ne n'i avoit chelui de ches nuef batalles, ou il n'eust 
.iij.m. chevaliers, ou quatre, ou chinc en tele i avoit 
il. Et quant li quens de Flandres eut l'ost eslongié 
bien deux arbalestees, si conseillier li disent : « Sire, 
vous ne faites mie bien qui vous alés combatre a 
l'empereur si en sus de l'ost, car se vous i conbatés 
et vous i aiés mester d'aïe, chil qui wardent l'ost 
ne vous porront aidier. Mais se vous nous en creés, 
vous retornerés as lisches, et illueques atenderés 
l'empereeur plus seurement, s'il se veut combatre. » 
Li cuens de Flandres retorna ariere as liches, si 
comme on li loa, et le bataille monseigneur Henri 
ausi. Et li cuens de Saint Pol ne mesires Pierres 
d'Amiens ne vaurrent retorner, ains se raasturent 
en mi le camp tout coi a toute leur gent. Quant le 
batalle le conte de Saint Pol et monseigneur Pierron 
d'Amiens virent le conte de Flandres retorner, si 
disent tot ensanle que li cuens de Flandres faisoit 
grant honte qui retornoit, qui l'avangarde avoit ; 
et disent tot ensanle : « Sire, sire, li quens de 
Flandres retorne ! Puis qu'il retorne, il vous laisse 
l'avantgarde. Or le prenons, de par Dieu ! » Si 
s'acorderent li baron ensanle, et disent qu'il 
prenderoient l'avantgarde. Quant li quens de Flandres 
vit que li quens de Saint Pol ne mesires Pierres 
d'Amiens ne retorneroient mie, si leur manda par 
un message, et pria qu'il retornaissent. Et mesires 
Pierres d'Amiens li remanda qu'il ne retorneroient 
nient. Et li quens de Flandres li manda de rekief 
par deus messages que pour Dieu cheste honte ne 
li fesissent, mais retornaissent, que che li avoit on 
loé. Et li cuens de Saint Pol et mesires Pierres 
d'Amiens li remanderent que n'ensi n'ensi ne 
retorneroient il. Adonques vint mesires Pierres 
d'Amiens et mesires Wistasses de Canteleu, qui 
estoient maistre meneeur de la batalle, si disent : 
« Seigneur, chevauchiés, de par Dieu, tot le pas ! » 
Et il commenchent a chevauchier le pas, et tout 
chil de l'ost, qui estoient demoré arriere, 
commenchierent a crier aprés : « Veés, veés ! Li quens de 
Saint Pol et mesires Pierres d'Amiens veut assanler 
a l'empereur. Sire Diex ! » commenchierent il a dire 
et a crier, « Sire Diex, soiés hui warde d'aus et de 
toute leur compaingnie ! Veés ! Il ont l'avantgarde 
que li cuens de Flandres devoit avoir ! Sire Diex, 
conduiés les a sauveté ! » Et les dames et les 
demiseles du palais estoient montees as fenestres, et 
autres gens de le cité, et dames et demiseles, estoient 
montees as murs de le chité, et esgardoient 
chevauchier chele batalle et l'empereur d'autre part, et 
disoient entr'ax que che sanloit des noes que che 
fussent angle, si erent il bel, pour chou qu'il estoient 
si belement armé et leur cheval si belement couvert. 

Quant li chevalier de le bataille le conte 
de Flandres virent que li quens de Saint Pol et 
mesires Pierres d'Amiens ne retorneroient en nule 
fin, si vinrent au conte, se li disent : « Sire, vous 
faites grant honte qui ne vous mouvés, et sachiés 
que se vous ne chevauchiés, nous ne vous tenrons 
plus a nous ! » Quant li quens de Flandres oï chou, 
si feri cheval des esperons et tot li autre aprés, et 
poinsent tant qu'il atainsent le batalle le conte de 
Saint Pol et monseigneur Pierre d'Amiens, et quant 
i l'eurent atainte, si chevauchierent encoste aus tot 
de front ; et le bataille monseigneur Henri 
chevaucha deriere. Et les batailles l'empereur et les 
noes batailles s'estoient ja si aprochies, que li 
arbalestier l'empereur traioient bien en nos gens, et 
nostre arbalestier ensement es gens l'empereur, et 
n'avoit que un tertre a monter entre l'empereur et 
nos batailles, et montoient les batalles l'empereur, 
d'une part et les noes d'autre. Et quant no gent 
vinrent en son le tertre et li empereres les vit, si 
s'arresta et tote se gent ausi, et furent si abaubi et 
si esbahi de chou que nos batalles chevauchoient si 
de front encontre aus, qu'il ne se seurent conseillier. 
Entrementiers qu'il estoient illueques si abaubi, les 
autres batailles l'empereur, qui avoient esté envoïes 
entour l'ost as Franchois, repairierent ariere et 
s'asanlerent toutes ensanle avec l'empereur u val. 
Et quant li Franchois virent trestoutes les batailles 
l'empereur assanlees ensanle, si s'aresterent en son 
le tertre tout coi, et se merveillierent que li empereur 
voloit faire, et envoierent li conte et li haut homme 
des trois batailles li un as autres, pour prendre 
conseil que il feroient, s'il iroient dusques a l'ost 
l'empereur ou non. Et n'eurent mie consel qu'il i 
alaissent, car il estoient molt en sus de l'ost et, s'il 
se combatoient la ou li empereres estoit, chil qui 
wardent l'ost ne les vesroient mie, ne ne leur 
porroient aidier, se mestiers en estoit, et, d'autre part, 
entr'ax et l'empereur avoit uns grand caneus, uns 
grans conduis, par ou l'iawe venoit en 
Constantinoble, que, s'il i passaissent, il eussent grant damage 
de leur gent ; et pour chou n'eurent il mie consel 
qu'il i alaissent. Entrementiers que li Franchois 
parloient ensi ensanle, este me vous que li empereres 
se mist arriere en Constantinoble ; et quant il fu 
venus, si fu molt blasmés durement et de dames et de 
demiseles, et d'uns et d'autres de chou qu'il ne 
s'estoit combatus a si peu de gent comme li Franchois 
estoient, a tot si grant pule comme il avoit mené. 

Quant li empereres fu ensi faitement 
retornés, si s'en renvinrent li pelerin a leur tentes et 
se desarmerent, et quant il furent desarmé, li 
Venicien qui estoient passé en nes et en barges, si 
vinrent demander de leur nouveles et disent : « Par 
foi ! nous aviemes oï dire que vous vous combatiés 
as Grius ; si aviemes molt grant peur de vous, si 
veniemes a vous. » Et li Franchois leur respondirent 
et disent : « Par foi ! le grace Dieu, nous avons bien 
fait, car nous alames encontre l'empereur, et li 
empereres n'osa assanler a nous ! » Et li Franchois 
redemanderent des nouveles as Veniciens, et il leur 
disent : « Par foi ! fisent il, nous avons durement 
asali, et entrames en le cité par deseur les murs, et 
meismes le fu en le chité si comme molt en i eut 
d'arse de le chité. » 

Si comme li Franchois et li Venicien parloient 
ensanle, si leva molt grans mumures en le vile, et 
disent chil de le vile a l'empereur qu'il les delivrast 
des Franchois qui les avoient assis, et que s'il ne 
se combatoit a aus, qu'il iroient pour le jone vaslet 
que li Franchois avoient amené, s'en feroient 
empereur et leur seigneur. 

Quant li empereres oï chou, si leur creanta 
que il se combateroit l'endemain a aus, et quant 
che vint vers mie nuit, si s'en fui li empereres hors 
de le vile a tout tant de gent comme il peut mener 
avec lui. 

Quant che vint l'endemain par matin et que 
chil de le vile seurent que li empereres se estoit fuis, 
si ne font il mais el, si vienent il as portes, si les 
ouvrirent et si issirent hors et si vinrent a l'ost des 
Franchois, et demanderent et enquisent Alexe, le 
fil Kyrsaac. Et on leur enseigna que a le tente le 
marchis le troveroient. Quant il vinrent la, si le 
troverent ; si en fisent si ami molt grant feste et molt 
grant goie et merchierent molt les barons et disent 
que molt avoient bien fait et grant barnage, qui si 
faitement avoient ouvré, et disent que li empereres 
s'en estoit fuis, et qu'il venissent en le chité et u 
palais comme u leur. Adonques si sanlerent tout li 
haut baron de l'ost, et prisent Alexe, le fil Kyrsac, si 
l'en menerent u palais a grant goie et a grant feste. 
Et quant il furent venu u palais, si fisent Kyrsac 
sen pere metre hors de prison et se femme, que ses 
freres, qui avoit tenu l'empire, i avoit fait metre. 
Et quant Kyrsacs fu hors de prison, si eut molt 
grant goie de sen fil, et acola loi et baisa, et merchia 
molt tous les barons qui lueques estoient, et dist 
que, par l'aiwe de Dieu avant et de le leur, estoit 
il hors de prison. Adonques si furent aportees deus 
caiieres a or, et assist on Kyrsac en l'une et Alexe, 
sen fil, en l'autre par delés, et fu Kyrsaacs saisis du 
siege emperial. Adonques dist on a l'empereeur : 
« Sire, il a chaiens un haut homme en prison, 
Morchofles a a non, qui bien i a esté set ans. Se vostre 
volentés i fust, il fus boin que on le mesist hors de 
prison. » Adonques si fu Morchofles mis hors de 
prison, puis en fist li empereres sen maistre bailliu, 
dont li empereres eut puis aprés molt mal werredon, 
si comme nous vous dirons aprés. Or avint, aprés que 
li Franchois eurent si faitement ouvré, que li soudans 
du Coine oï dire que si faitement avoient fait li 
Franchois. Si vint parler a aus la ou il estoient 
encore logié dehors Coustantinoble, si leur dist : 
« Chertes, seigneur, fist - il, vous avés fait molt 
grant barnage et molt grant proeche, qui si grant 
cose comme Constantinoble est, qui est li kiés du 
monde, avés conquis, et avés remis le droit oir de 
Coustantinoble en sen siege et coroné l'avés a 
empereeur. » Che disoient il u païs que 
Coustantinoble estoit li kiés du monde. « Seigneur, fist li 
soudans, je vous vaurroie proier d'une cose que je 
vous dirai. Jou ai un mien frere mainsné de mi, qui 
m'a soustraite me tere et me seignorie du Coine par 
traïson, dont g'estoie sires et dont je sui drois oirs. 
Se vous me voliés aidier a conquerre me tere et me 
seignourie, je vous dourroie molt grant plenté de 
men avoir, et si me feroie crestiener et tous chiax 
qui a mi se tenroient, se je ravoie me seignourie, et 
se vous me voliés aidier. » Et li baron respondirent 
qu'il s'en conselleroient, et fu mandés de Venice li 
dux et li marchis et tout li haut baron, et s'en 
assenlerent a molt grant consel, et tant que leur consaus 
ne leur aporta mie qu'il fesissent chou que li soudans 
leur requeroit. Et quant il vinrent de leur consel, 
si respondirent au soudan qu'il ne pooient mie 
faire chou qu'il leur requeroit, car il avoient encore 
leur couvenanches a avoir de l'empereeur, et que 
che seroit uns perix de laier si grant cose comme 
Coustantinoble est en tel point comme ele estoit ; 
si ne l'osseroient laissier. Quant li soudans oï chou, 
si en fu tous courchiés, si s'en rala. 

Aprés quant li baron eurent mené Alexe u 
palais, si demanderent de le sereur le roi de Franche, 
que on apeloit l'empeerris de Franche, se ele vivoit 
encore, et on dist ouil et que ele estoit mariee, que 
uns haus hons de le chité, li Vernas avoit a non, 
l'avoit espousee ; si manoit en un palais pres d'iluec. 
La si l'alerent veir li baron, et si le saluerent, et 
molt li pramissent a faire lui servige, et ele leur fist 
molt mauvais sanlant et molt estoit corchie de chou 
qu'il estoient la alé et de chou qu'il avoient chelui 
Alexe coroné ; ne ne voloit parler a aus, ains i 
faisoit parler un latimier, et disoit li latimiers qu'ele 
ne savoit nient de Franchois. Mais li quens Loeis 
(chis estoit ses cousins) si s'acointa a lui. 

Aprés il avint un jour que li baron alerent 
esbanier u palais pour veir Kyrsac et l'empereur 
sen fil. Si comme li baron estoient laiens u palais, si 
vint illueques uns rois qui toute avoit le char noire, 
et avoit une crois en mi le front qui li avoit esté 
faite d'un caut fer. Chis rois si sejornoit en une molt 
rike abeïe en le chité, ou Alexes, qui avoit esté 
empereres, avoit kemandé que il fust et en fust sires 
et demisiaus, tant comme il i vausist sejorner. 
Quant li empereres le vit venir, si se leva encontre 
lui et s'en fist molt grant feste. Si demanda li 
empereres as barons : « Savés vous ore, fist il, qui 
chist hons est ? - Sire, nennil », fisent li baron. 
« Par foi ! fist li empereres, ch'est li rois de Nubie, 
qui est venus en pelerinage en cheste vile. » Et fist 
on parler latimiers a lui, et fist on lui demander ou se 
tere estoit, tant qu'il respondi as latimiers, en sen 
langage, que se tere estoit encore cent journees 
dela Jherusalem, et de la estoit il venus en 
Jherusalem en pelerinage ; et si dist que, quant il mut de 
sen païs, qu'il mut bien soixante hommes de se 
tere avec lui ; et quant il vint en Jherusalem n'en 
i eut il de vis que dis, et quant il vint de 
Jherusalem en Coustantinoble, n'en avoit il que deus vis. 
Et si dist qu'il voloit aler en pelerinage a Rome et 
de Rome a Saint Jake et puis revenir s'ent ariere 
en Jherusalem, s'il pooit tant vivre, et puis 
illueques morir. Et si dist que tot chil de se tere estoient 
crestien, et quant li enfes estoit nes et on le 
baptisoit, que on li faisoit une crois en mi le front 
d'un caut fer ausi comme il avoit. Si esgarderent 
li baron chu roi a molt grant merveille. 

Aprés, quant li baron eurent coroné Alexe 
si faitement comme je vous ai dit, si atira on que 
mesires Pierres de Braichoel, et il et se gent, 
manroient u palais avec l'empereur ; et puis aprés si 
atirerent li baron comment il se herbegeroient, et 
n'oserent mie manoir du tot en le chité pour les 
Grius qui traïteur estoient ; ains s'en alerent 
herbergier outre le port, par devers le tour de Galatha, et 
se herbegierent illueques tout ensanle en unes 
mansions qui i estoient, et traisent leur navie et 
arriverent devant aus, et aloient en le chité quant 
il voloient. Et quant il voloient aler par yawe, si 
assoient en barges, et quant il voloient aler a 
cheval, si passoient au pont. Adonques, quant il 
furent herbegié, si prisent consel ensanle et li 
Franchois et li Venicien que il feroient abatre 
cinquante toises des murs de le vile, car il doutoient 
que chil de le chité ne revelaissent encontre aus. 

Aprés si sanlerent un jour tout li baron u 
palais l'empereur, et demanderent leur 
convenanches a l'empereur ; et respondi qu'il les tenroit bien, 
mais il voloit anchois estre coronés. Et puis si 
atirerent et prisent un jour de li coroner ; et a chel jour 
il fu coronés hautement comme empereres par le 
volenté de sen pere qui li otria boinement. Et quant 
il fut coronés, li baron requisent leur paiement ; et 
il dist qu'il paieroit molt volentiers chou qu'il 
porroit, et paia adonques bien .c.m. mars. Et de ches 
.c.m. mars rechurent li Venicien le moitié, car il 
devoient avoir le moitié des conquestes ; et des 
.l.m. mars qui remesent, leur paia on .xxxvi.m. mars 
que li Franchois leur devoient encore de leur navie ; 
et des autres .xx.m. mars qui remessent as 
pelerins, rendi on a tous chiaus qui avoient presté de 
leur avoir au paiage du passage. 

Aprés li empereres requist les barons, et 
si leur dist que il n'avoit fors Coustantinoble, et que 
peu li vauroit s'il n'avoit autre cose, car ses oncles 
tenoit toutes les chités et les castiax qui siens 
devoient estre ; et requist les barons que il li 
aidaissent a conquerre de le tere entor, et il leur douroit 
encore du sien molt volentiers. Adonques 
respondirent que che voloient il molt volentiers, que tot 
chil qui gaignier voloient i alaissent. Adonc si i ala 
bien le moitié de chiax de l'ost avec Alexe, et 
l'autre moitié remest en Coustantinoble pour 
rechevoir le paiement, et Kyrsaacs remest pour faire 
le paiement as barons. Et Alexes s'en ala a toute 
l'ost et conquist de le tere bien vint chités et bien 
quarante castiax ou plus ; et Alexes, li autres 
empereres, ses oncles, s'en fuioit tous dis avant, et 
furent bien li Franchois avec Alexe largement 
trois mois. Et entrementiers que Alexes fist chele 
chevauchie, firent chil de Coustantinoble leur mur 
refaire plus fort et plus haut qu'il n'estoit devant, 
que li Franchois avoient fait abatre bien 
chinquante toises quant il eurent le vile prise, pour 
chou que il doutoient que li Griu ne revelaissent 
encontre aus. Et quant li baron qui estoit demoré 
pour le paiement rechevoir virent que Kyrsaacs ne 
leur paioit nient, si manderent as autres barons, 
qui estoient alé avec Alexe, qu'il s'en revenissent, 
que Kyrsaacs ne les paioit nient, et qu'il s'en 
fussent tout venu dedens le feste Tous Sains. Quant li 
baron oïrent chou, si disent a l'empereur qu'il s'en 
retorneroient ; quant li empereres oï chou, si dist 
qu'il s'en retorneroit puis qu'il s'en retornoient, 
car il ne s'osoit mie fier en ches Grius. Si s'en revinrent 
arriere en Coustantinoble ; si s'en ala li empereres 
en sen pailais, et li pelerin s'en alerent a leur 
herberges outre le port. 

Aprés si s'asanlerent li conte et li haut 
homme et li dux de Venice et li empereres ensanle. 
Si demanderent li Franchois leur paiement a l'empereur
, et li empereres respondi qu'il avoit si se 
chité raience et ses gens qu'il ne leur avoit que paier, 
mais dounaissent lui un terme, et par dedens il se 
pourvesroit qu'il les paieroit. Il li dounerent, et 
quant li termes fu passés, il ne les paia nient, et li 
baron redemanderent de rekief leur paiement. Et li 
empereres redemanda encore un respit, et on li 
donna. Et par dedens si homme et ses gens et chis 
Morchofles qu'il avoit jeté de prison vinrent a lui 
et se li disent : « Ha ! sire, vous leur avés trop paié, 
ne leur paiés plus ! Vous estes tous raiens, tant leur 
avés vous paié ! Mais faites les ent aler et si les 
congeés hors de vo tere. » Et Alexes si creï chu consel, 
si ne leur vaut nient paier. Quant chus respis fu 
passés et li Franchois virrent que li empereres ne 
les paioit nient, si s'asanlerent tout li conte et li 
haut homme de l'ost, si s'en alerent u palais 
l'empereur et demanderent de rekief leur paiement. Et 
li empereres leur respondi qu'il ne les pooit paier en 
nule fin, et li baron li respondirent que, s'il ne les 
paioit, il pourcacheroient tant du sien qu'il seroient 
paié. 

A ches paroles se partirent li baron du 
palais et s'en revinrent a leur herberges, quant il 
furent revenu, si prisent consel ensanle qu'il feroient, 
tant qu'il renvoierent a l'empereur deus 
chevaliers, et se lui manderent de rekief qu'il leur 
envoiast leur paiement. Et il respondi as messages 
qu'il ne les paieroit nient, qu'il leur avoit trop paié 
et qu'il ne les doutoit nule creature ; ains leur 
manda qu'il s'en alaissent et widaissent se tere, et 
bien seussent il que, s'il ne le widoient auques par 
tans, qu'il leur feroit anui. A tant li message s'en 
revinrent et fisent savoir as barons chou que li 
empereres avoit respondu. Li baron, quant il oïrent 
chou, si se consellierent qu'il feroient, tant que li 
dux de Venice dist qu'il voloit aler parler a lui. Si 
prist un message, se li manda qu'il venist a lui 
parler seur le port. Et li empereres i vint a cheval ; et li 
dux fist armer quatre galies, si s'en entra en l'une, 
et les trois fist aler avec lui pour li warder ; et quant 
il vint vers le rive du port, si vit l'empereur qui i 
estoit venus a cheval, si parla a lui et se li dist : 
« Alexe, que cuides tu faire ? fist li dux, preng 
warde que nous t'avons geté de grant caitiveté, si 
t'avons fait seigneur et coroné a empereur ; ne nous 
tenras tu mie fist li dux, nos convenenches, ne 
si n'en feras plus ? - Naie, fist li empereres, je 
n'en ferai plus que fait en ai ! - Non ? dist li dux, 
garchons malvais ; nous t'avons, fist li dux, geté 
de le merde et en le merde te remeterons ; et je te 
desfi et bien saches tu que je te pourcacherai mal 
a men pooir de ches pas en avant. » 

A ches paroles s'en parti li dux et s'en revint 
arriere. Si s'asanlerent li conte et tout li haut homme 
de l'ost et li Venicien pour prendre consel que il 
feroient ; et disent li Venicien qu'il ne pooient mie 
faire leur eschieles ne leur engiens seur leur nes pour 
le tans qui trop estoit fres ; si estoit le saisons entre 
feste Tous Sains et Noel. Entrementiers qu'il 
estoient illueques si esmari, si ne fait mais el li 
empereres et si traïteur qui entour li estoient, si se 
pourpenserent d'une grant traïson, qu'il voloient... 
il prendre en le chité par nuit nes ; si les font il 
toutes emplir de bien seske legnne et de lardons 
dedens le legnne ; si font il bouter le fu ens. Quant 
che vint vers mie nuit et les nes furent bien esprises, 
si ventoit mout durement, si laissent li Griu 
illueques ches nes toutes ardans pour ardoir le navie as 
Franchois, et li vens les acachoit grant aleure vers le 
navie. Quant s'aperchoivent li Venicien, si salent 
sus, si entrerent en barges et en galies, si fisent tant 
que onques le grace Dieu leur navies n'en eut garde. 
Ne demora mie aprés plus de quinze jours que li 
Griu refisent autretel ; et quant li Venicien les 
raperchurent, si ralerent encontre et deffendirent 
molt bien leur navie de chu fu, si que onques le grace 
Dieu n'en eurent warde, fors une nes markaande 
qui lueques estoit venue : chele fu arse. Et le kiertés 
estoit si grans en l'ost que on i vendoit un sestier de 
vin .xij. saus, .xiiij. saus, .xv. saus tele eure fu, et 
une geline .xx. saus, et un oef. .ij. deniers ; mais du 
bescuit n'i avoit il mie tele kierté, ains en avoient 
auques a leur ost maintenir une pieche. 

Entrementiers qu'il sejornoient illuec 
l'iver, si se warnirent molt bien chil de le chité 
et fisent leur mur rehauchier et leur tours, et 
fisent faire par deseure les tors de pierre boines 
tors de fust, et fisent ches tors de fust bien hourder 
par dehors de boines ais, et bien couvrir par deseure 
de boins cuirs, si qu'il n'eussent warde des esquieles 
des nes as Veniciens ; et avoient bien li mur 
soisante piés de haut et les tors chent. Et fisent bien 
quarante perrieres rengier par dedens le chité de 
kief en kief les murs, en chel endroit ou on cuidoit 
que on assausit, et ne fu mie merveille se il fisent 
chou, car molt en eurent grant loisir. Entre ches 
entrefaites li Griu, li traïtre l'empereeur et 
Morchofles que li empereres avoit geté de prison, 
s'asanlerent un jor et pourparlerent une grant traïson, 
qu'il voloient autre empereur de chelui faire, qui 
les delivrast des Franchois, car Alexes ne leur 
sanloit mie boins ; tant que Morchofles dist : « Se vous 
me voliés, fist il, croire, et vous me voliés faire 
empereur, je vous deliverroie si bien des Franchois 
et de l'empereur que jamais warde n'en ariés. » Et il 
disent que s'il les en pooit delivrer, qu'il le feroient 
empereur, et Morchofles leur creanta qu'il les en 
deliverroit dedens uit jours ; et il li otriierent qu'il 
le feroient empereeur. 

Adont ala Morchofles, ne s'evlia mie ; si 
prist serjans avec lui ; si s'en entra par nuit en le 
cambre ou ses sires li empereres, qui le geta de 
prison, se dormoit, si li fist lachier une corde u col, 
si le fist estranler et sen pere Kyrsaac ausi. Quant 
li eut chou fait, si vint ariere a chiaus qui le devoient 
faire empereur, si leur dist ; et chil alerent, si le 
coronerent et s'en fisent empereur. Quant Morchofles 
fu empereres, si s'en ala le nouvele par le 
chité : « K'est, que n'est, par foi ! Morchofles est 
empereres, s'a sen seigneur mordri. » Aprés on traist 
de le chité unes letres en l'ost as pelerins, qui 
disoient que Morchofles avoit ensi ouvré. Quant li 
baron le seurent, si dist aucuns que dehait eust qui 
en caloit de chou que Alexes estoit mors, pour chou 
qu'il ne vaut les couvenenches as pelerins tenir. 
Li autre disent qu'il leur en pesoit qu'il avoit esté si 
faitement mors. Aprés ne demora mie graument 
quant Morchofles manda au conte de Flandres, au 
conte Loeis, au marchis et a tous les autres haus 
barons, qu'il s'en alaissent et que il widaissent se 
tere, et que bien seussent il qu'il estoit empereres 
et que s'il les i ataingnoit dedens uit jours, qu'il 
les ochirroit tous. Quant li baron oïrent chou que 
Morchofles leur avoit mandé, si respondirent : 
« Qui ? fisent il, chis qui sen seigneur a mordri 
par nuit en traïson si nous a mandé chou ? » Se li 
manderent ariere que ore le desfioient il et qu'il se 
gardast d'aus, et que il n'en partiroient du siege, 
s'aroient chelui vengié que il avoit mordri et si 
raroient pris autre fois Coustantinoble et si raroient 
tout pleinement les convenenches que Alexes leur 
avoit en convent. 

Quant Morchofles oï chou, si kemanda 
que on wardast molt bien les murs et les tours et 
les hordast on, si que il n'eussent garde des assaus 
as Franchois ; et il si fisent molt bien, si que li mur 
et les tours furent plus fors et plus desfensauvles que 
devant. 

Il avint aprés, en chu tempore que 
Morchofles li traïtres fu empereres et que l'os des Franchois 
estoit si povre com jou vous ai par devant dit, 
et qu'il ratornoient durement leur nes et leur engiens 
pour assalir, que Jehans li Blakis manda as haus 
barons de l'ost que se il le voloient coroner a roi a 
estre sires de se tere de Blakie, que il tenroit se tere 
et sen roiaume d'aus, et qu'il venroit en leur aiwe 
pour aidier a prendre Coustantinoble a tout 
.c.m. hommes a armes. Or est Blakie une tere qui 
est du demaine l'empereur, et estoit chus Jehans 
uns serjans l'empereur qui wardoit une huiriere 
l'empereeur ; si que quant li empereres mandoit 
soisante chevaus ou chent, que chis Jehans li envoioit 
et venoit a court cascun an devant chou qu'il fust 
par mal de le court, et tant qu'il i vint a un jour et 
que uns escouillés, uns des uissiers l'empereur, li 
fist un lait fait, qu'il le feri d'unes corgies par mi le 
vissage, dont il eut molt grant duel. Et pour chu 
lait fait que on li fist, si s'en parti Jehans li Blakis 
par mautalent de le court, et s'en rala en Blakie. Si 
est Blakie une molt fort tere qui toute est enclose 
d'unes montaingnes, si que on n'i puet entrer ne 
issir fors par un destroit. 

Quant Jehans fu venus, si commenche a 
atraire le haus homes de Blakie, comme chis qui 
estoit rikes hons et qui auques pooir i avoit, si leur 
commenche a prumetre et a douner et as uns et as 
autres, et fist tant que tout chil du païs furent tot 
subjet a lui, et tant que il fu sires d'aus. Quant il fu 
sires d'aus, si traist il as Commains, si fait il tant, 
que par un que par el, qu'il fu leur amis et que il 
furent tot en s'aiwe et que il fu ansi comme tous 
sires d'aus. Or est Commaine une tere qui marchist 
a Blakie ; si vous dirai quel gent chil 
Commain sont. Che sont une gent sauvage qui ne 
erent ne ne semment, ne n'ont borde ne maison, 
ains ont unes tentes de feutre, uns habitacles ou il se 
muchent, et se vivent de lait et de formage et de 
char. Si y a en esté tant de mouskes et de 
mouskerons que il n'osent issir hors de leur tentes waire 
preu devant en l'iver. En yver si issent hors de leur 
tentes et de leur païs, quant il voellent faire leur 
chevauchie. Si vous dirons que il font. Cascuns d'aus 
a bien dis chevax ou douze ; si les ont si duis qu'il 
les sivent partout la ou il les voellent mener, si 
montent puis seur l'un et puis seur l'autre. Si a 
cascuns des chevax, quant il oirrent, un sakelet pendu 
au musel la ou se viande est ; si menjue si comme il 
siut sen maistre, ne ne cessent d'esrer et par nuit et 
par jour. Si vont si durement que il vont bien en 
une nuit et en un jor sis journees ou set ou uit 
d'esrure. Ne ja tant comme il vont, riens ne carkeront 
ne ne prenderont devant au repairier ; mais quant 
il repairent, dont si acuellent proies, si prennent 
hommes, si prenent chou qu'il pueent ataindre ; 
ne ja n'iront autrement armé fors qu'il ont unes 
vesteures de piax de mouton et portent ars et 
saietes avec aus ; ne ne croient autrement fors en 
le premiere beste qu'il encontrent le matinee, et 
chis qu'il l'encontre, si i croit toute jour quele beste 
che soit. Ichés Commains avoit Jehans li Blakis 
en s'aiwe et venoit cascun an preer le tere 
l'empereur dusk'a meesme de Coustantinoble, ne n'avoit 
li empereres tant de pooir qu'il s'en peust deffendre. 
Quant li baron de l'ost seurent chou que Jehans li 
Blakis leur mandoit, si disent qu'il s'en conselleroient ; 
et quant il se furent consellié, si eurent 
malvais consel, si respondirent que ne de lui ne de 
s'aiwe n'avoient il cure, mais bien seust il que il le 
greveroient et que il mal li feroient s'il pooient, et 
il leur vendi puis molt kier. Che fu molt grand deus 
et molt grans damages. Et quant il eut fali a aus, 
si envoia a Rome pour se corone, et li apostoiles y 
envoia un cardounal pour lui coroner : si fu coronés 
a roi. 

Or vous dirons d'une autre aventure qu'il 
avint a mon seigneur Henri, le frere le conte de 
Flandres. Entre ches entrefaites que li Franchois 
avoient assis Coustantinoble, il avint que mesires 
Henris, et il et chil de se compaingnie, n'estoient 
mie molt rike, ains avoient bien mestier et de 
viandes et d'autres coses, tant que on endita une 
chité, la Filee avoit a non, a dis liwes loins de l'ost. 
Ichele chités estoit molt rike et molt plentive ; si 
ne fist mais el mesires Henri, si atorna son oirre et 
s'en parti de l'ost a chelee par nuit, li trentisme de 
chevaliers et assés serjans a cheval avec lui, que 
waires de gens ne le seurent. Quant il vint a le chité, 
si fist sen fait, si i sejorna un jor ; et entrementiers 
que il i ala, si fu espiés et endités a Morchofle. Quant 
Morchofles le seut, si fist monter bien dusques a 
.iiij.m. hommes a armes, et fist porter l'ansconne 
avec lui, un ymage de Nostre Dame que li Griu 
apeloient ensi, que li empereeur portent avec aus 
quant il vont en bataille ; et si grant fianche ont en 
chel ansconne que il croient bien que nus qui le 
port en batalle ne puet estre desfis, et pour chou 
que Morchofles ne le portoit mie a droit, creons 
nous qu'il fu desconfis. Et li Franchois avoient ja 
leur gaaing envoié a l'ost ; si les waita Morchofles 
au repairier, et quand il vint a une liwe pres de nos 
gens, si mist ses gens en await et fist ses 
embuskemens et nos gens n'en seurent mot, si s'en 
revenoient durement ne ne seurent mot de chel await. 
Quant li Griu les virent, si s'escrierent, et nos 
Franchois se regarderent. Quant il les virrent, si 
eurent molt grant peur, et molt commenchierent 
a reclamer Damedieu et Nostre Dame, et furent 
si esmari qu'il ne se seurent consellier, et tant qu'il 
disent entr'aus : « Par foi ! se nous fuions, nous 
sommes tout mort ; miex nous vient morir en 
desfendant que en fuiant. » Adont si s'aresterent tout 
coi ; et prisent entour uit arbalestiers que il avoient, 
si les misent devant aus ; et li empereres Morchofles 
li traïtres et li Griu leur vienent molt tres grant 
aleure, si se fierent en aus mout radement, mais 
onques nul des Franchois, le merchi Dieu, ne misent 
a pié. Quant li Franchois virent que li Grieu leur 
couroient si sus de toutes pars, si laissierent les 
lanches caïr jus, si traient coustiaus et misericordes 
qu'il avoient, si s'acueillent a desfendre molt 
vigeureusement, si en ochient mout. Quant li Griu 
virent que li Franchois les desconfissoient si, si se 
commenchent il a esmaier, si tornent il en fuies. Et 
nos Franchois les acueillent, si en ochisent molt, 
et molt en retinrent et mout y waaingnierent ; et 
cachierent l'empereur Morchofle largement demie 
liwe, qu'il le cuidoient tous dis prendre, et si le 
hasterent et lui et chiaus de se compaingnie que 
il laierent caïr l'ansconne et sen capel emperial et 
l'ensengne et l'ansconne, qui toute estoit d'or et 
toute carkie de rikes pierres precieuses, et estoit 
si bele et si rike que onques si bele ne si rike ne fu 
veue. Quant li Franchois le virent, si laiserent leur 
cache, si furent molt lié durement, si prisent l'image, 
si l'en aporterent a molt grant goie et molt grant 
feste. Et endementiers qu'il se conbatoient, virrent 
nouveles a l'ost qu'il estoient encontre des Grieus ; 
et quant chil de l'ost oïrent les nouveles, si 
s'armerent et poinsent encontre seigneur Henri pour 
lui secorre. Et quant il vinrent la, si s'en estoient 
ja li Grieu fui, et nos Franchois en amenoient leur 
waaing, et l'ansconne en aportoient, qui si estoit 
bele et rike com je vous ai dit ; et quant il vinrent 
pres de l'ost, si alerent li vesque et li clerc, qui en 
l'ost estoient, a pourcession encontre aus, et 
rechurent l'ansconne a grant goie et a grant feste, et le 
balla on au vesque de Troies ; si l'emporta li vesques 
en l'ost, a une eglise ou il repairoient, et canterent li 
vesque, et fisent ent molt grant feste, et tres chu jour 
qu'ele fu conquise, otrierent tout li baron que ele 
seroit donnée a Chistiax, et puis i fu ele portee. Et 
quant Morchofles vint ariere en Coustantinoble, 
si fist acroire qu'il avoit desbareté et desconfit 
seigneur Henri et se gent, et demandoient aucun 
des Grius tot belement : « Ou est l'ansconne et 
l'enseingne ? » Et li autre disoient que on avoit tout 
mis en sauf. Tant alerent ches nouveles amont 
et aval que li Franchois seurent k'ensi faitement 
avoit fait Morchofles acroire qu'il avoit les 
Franchois desconfis ; et li Franchois ne fisent mais el, si 
font il armer une galie et fisent prendre l'ansconne 
et lever bien haut en le galie, et l'enseingne de 
l'empire, et fisent nagier chele galie a tout l'ansconne 
et a tout l'enseingne de kief en kief les murs, si que 
chil qui a murs estoient et molt de gent de le chité 
le virent et le connurent bien que ch'estoit 
l'enseingne et l'ansconne l'empereur. 

Quant li Griu virent chou, si vienent 
a Morchofle, si l'acueillent mout a hounir et a 
blasmer de chou qu'il avoit l'enseingne de l'empire et 
l'ansconne perdue et de chou qu'i leur avoit fait 
acroire qu'il avoit les Franchois desconfis ; et 
quant Morchofles oï chou, si se rescoust le plus 
belement qu'il peut, si commencha a dire : « Or ne 
vous esmaiés mie, car je leur vendrai molt kier et 
molt bien me vengerai d'aus ! » 

Aprés avint que tout li Franchois et 
tot li Venicien s'asanlerent pour prendre consel 
entr'aus, comment il ouverroient et que il feroient, 
et de qui il porroient faire empereur, s'il avoient le 
chité prise, tant qu'il esgarderent entr'aus que 
on prendroit dis Franchois des plus preudommes 
de l'ost et dis Venicien ensement des plus 
preudommes que on i saroit ; et chou que chil vint en 
atierroient seroit tenu, et par si que se li empereres 
estoit des Franchois que li patriarcles seroit des 
Veniciens. Et atira on que chis qui seroit 
empereres aroit le quarte partie de l'empire et le quarte 
part de la cité en sen demaine et les autres trois 
parties partiroit on si que li Venicien en aroient 
le moitié et li pelerin l'autre, et tout tenroit on 
de l'empereur. Quant il eurent tout chou atiré, 
aprés si fist on jurer seur sains a tous chiaus de 
l'ost que les waains d'or et d'argent et de nuef drap, 
a le vaillanche de chinc sols et de plus, aporteroient 
tout a l'ost a droite partie hors euxtius et viande, 
et que il a femme forche ne feroient ne ne 
despoullieroient de drap que ele eust vestu, car qui en 
esteroit atains il seroit destruis. Et se leur fist on 
jurer seur sains que il main ne meteroient seur 
moine, ne seur clerc, ne seur prestre, s'il n'estoit en 
desfense, ne qu'il ne froisseroient eglise ne moustier. 

Aprés, quant tout chou fu fait, si fu li 
Noeux passés, si fu pres de l'entree du Quaresme, 
et li Venicien et li Franchois se rapareillierent et 
ratornerent leur nes ; si fisent le Venicien refaire 
les pons de leur nes, et li Franchois fisent faire uns 
autres engiens que on apeloit cas et carchloies et 
truis pour miner as murs ; et prisent li Venicien 
marien de maisons, s'en couvrirent leur nes, si qu'il 
jounoient le marien, et aprés prisent sarment de 
vigne, si en couvrirent le marien, que les perrieres 
ne peussent confondre ne despichier leur nes. Et 
li Griu renforchierent molt durement leur chité par 
dedens, et fisent molt bien couvrir de boins cuirs 
par dehors les breteskes qui estoient par deseur les 
tours de pierre, ne n'i avoit brestesque ou il n'eust 
set estages ou sis ou chinc au mains. 

Aprés avint par un devenres, entor dis 
jours devant Pasques flouries, que li pelerin et li 
Venicien eurent leur nes et leur engiens atornés et 
qu'il s'apareilloient d'assalir. Si arengierent leur 
nes l'une en coste l'autre, et li Franchois fisent 
carkier leur engiens en barges et en galies, et se 
misent a le voie a aler vers le chité, et duroit bien 
li navies une grandesme liwe de front ; et estoient 
tout li pelerin et li Venicien molt bien armé. Si 
avoit un monchiel dedens le chité, en chel endroit 
ou on devoit assalir, que on pooit bien veir des 
nes par deseur les murs, si estoit il haus ; et en chel 
monchel estoit venus Morchofles li traïtres, li 
empereres, et de se gent avec lui ; si i avoit fait 
tendre ses vermeilles tendes, et faisoit ses buisines 
d'argent sonner et ses timbres, et faisoit molt grant 
beubant, si que li pelerin le pooient bien veir, et 
Morchofles pooit bien veir es nes as pelerins. 

Quant li navies dut ariver, si prisent boins 
caauvles, si traisent leur nes au plus pres k'il 
peurent des murs, si fisent li Franchois leur engiens 
drechier, leur cas, leur carcloies et leur truis pour 
miner as murs ; et li Venicien monterent seur les pons 
de leur nes et assalirent durement as murs ; et li 
Franchois assalirent ensement par leur engiens. 
Quant li Griu virent que li Franchois les assaloient 
si, si destendent a geter grandesme quarriaus seur 
ches engiens as Franchois si grans que trop ; si 
commenchent a craventer et a despechier et a 
esmier tous ches engiens, si que onques nus n'osa 
demorer dedens ne desous ches engiens, ne li Venicien 
d'autre part ne peurent avenir as murs ne as tours, 
si erent eles hautes ; ne onques chu jour li Venicien 
ne li Franchois riens ne peurent forfaire ne as murs 
ne a le chité. Quant il virent qu'il n'i peurent nient 
forfaire, si furent molt dolent, si se traisent arriere ; 
quant li Griu les virent traire ariere, si s'acueillent 
a huer et a escrier si durement que trop, et monterent 
seur les murs et avaloient leur braies et 
moustroient leur leurs cus. Quant Morchofles vit 
que li pelerin furent retorné, si akeut a faire 
sonner ses buisines et timbres et a faire un si grant 
beubant que trop, et manda se gent et commencha 
a dire : « Veés, seigneur, sui je boins empereres ? 
Onques mais n'eustes vous si boin empereeur. Ai le 
jou bien fait ? Nous n'avons mais warde ; je les 
rai tous pendre et tous hounir. » 

Quant li pelerin virent chou, si furent 
molt corchié et molt dolent, si s'en revinrent 
ariere d'autre part du port a leur herbeges. Quant 
li baron furent revenu et il furent descendu des 
nes, si s'asanlerent et furent molt abaubi et disent 
que ch'estoit par pechié qu'il riens ne pooient faire 
ne forfaire a le chité ; tant que li vesque et li clerc 
de l'ost parlerent ensanle, et jugierent que le 
bataille estoit droituriere et que les devoit bien 
assalir, car anchienement avoient esté chil de le 
chité obedient a le loi de Rome, et ore en estoient 
inobedient, quant il disoient que li lois de Romme 
ne valoit nient, et disoient que tout chil qui i 
crooient estoient chien ; et disent li vesque que 
par tant les devoit on bien assalir et que che 
n'estoit mie pechiés, ains estoit grans aumosnes. 

Adont cria on par l'ost que tot 
venissent au sarmon, et Venicien et un et autre, le 
diemenche par matin, et il si fisent. Adonc 
sarmonnerent li vesque par l'ost, li vesques de Sessons, li 
vesques de Troie, li veskes de Hanestaist, 
maistres Jehans Faicete et li abes de Los, et moustrerent 
as pelerins que le bataille estoit droituriere, car il 
estoient traïteur et mordrisseeur, et qu'il estoient 
desloial, quant il avoient leur seigneur droiturier 
mordri, et qu'il estoient pieur que Juis. Et disent 
li vesque qu'il assoloient de par Dieu et de par 
l'apostoile tous chiaus qui les asaurroient, et 
quemanderent li vesque as pelerins qu'il se 
confessaissent et kemeniaissent tout molt bien, et qu'il ne 
doutaissent mie a assalir les Grieus, car il estoient 
enemi Damedieu. Et quemanda on que on quesist 
et que on ostast toutes les foles femmes de l'ost et 
que on les envoiast bien loin en sus de l'ost ; et on 
si fist que on les mist toutes en une nef, si les 
envoia on bien loins de l'ost. 

Aprés quant li vesque eurent preechié 
et moustré as pelerins que le batalle estoit droituriere
, si se confesserent molt bien tout et furent 
kemenié. Quant che vint le deluns par matin, si 
s'atornerent molt bien tot li pelerin et s'armerent, 
et li Venicien, et refisent les pons de leurs nes et 
leur uissiers et leur galies ; si les arengierent coste 
a coste et se misent a le voie pour aler assalir ; et 
avoit li navies bien une grandesme liwe de front ; 
et quant il furent arivé et il se furent trait au plus 
pres qu'il peurent des murs, si geterent ancres. Et 
quant il furent a ancre, si commenchierent durement 
a assalir et a traire et a lanchier et a geter fu 
grijois as tours ; mais ne s'i pooit prendre li fus 
pour les cuirs dont eles erent couvertes. Et dedens 
se desfendoient molt durement et faisoient bien 
geter soisante perrieres et getoient a cascun caup 
seur les nes ; mais les nes estoient si bien couvertes 
de mairien et de sarment de vingne ker ne leur 
faisoient mie grant mal, et estoient les pierres si 
grans que uns hons n'en peust mie une lever de se 
tere. Et Morchofles li empereres estoit en sen 
monchel ; si faisoit ses buisines d'argent sonner et ses 
timbres, et faisoit molt grant beubant, et 
renheudissoit se gent, et disoit : « Alés la ! alés cha ! » et 
les renvoie la ou il veoit que li graindes besoins 
estoit. Et n'avoit mie en tout le navie plus haut de 
quatre nes ou de chinc qu'il peussent avenir as tours, 
si erent eles hautes ; et tout li estage des tours de 
fust qui erent faites seur les tours de pierre, dont 
il i avoit bien chinc ou sis ou set, et estoient toutes 
warnies de serjans qui les tors desfendoient. Et 
tant i assalirent que le nef le vesque de Sessons 
s'ahurta a une de ches tors par miracle de Dieu, si 
comme le mers, qui onques n'est coie, le porta, et 
seur le pont de chele nef avoit un Venicien et deus 
chevaliers armés ; si comme le nef se fu ahurtee a 
chele tour, si se prent li Veniciens a piés et a mains 
au miex qu'il peut, si fait tant qu'il fu ens. Quant 
il fu ens, et li serjant qui estoient en chel estage, 
Encles, Danois, et Grius que il i avoit, si wardent, 
si le voient, se li keurent il sus a haches et as 
espees, si le decauperent tout. Si comme le mers 
reporta avant le nef, si se rahurta a chele tour ; si 
comme ele s'i fu rahurtee, si ne fait mais el li uns 
des deus chevaliers, Andriex de Dureboise avoit a 
non, si se prent il a piés et as mains a chele breteske 
et fait tant qu'il se mist ens a genoullons. Quant il 
fu laiens a genoullons, et chil li keurent il sus a 
haches, as espees, si le ferirent durement ; mais qu'il 
estoit armés, la grace Dieu, si ne le navrerent mie, 
si comme Diex le wardoit qui ne voloit mie 
consentir qu'il duraissent plus, ne que chil i morust 
mie. Ains voloit, pour le traïson d'aus et pour le 
murdre que Morchofles avoit fait et pour le 
desloiauté d'aus, que le chités fust prise et que il 
fussent tot honni, que li chevaliers fu en piés, et quant 
il fu en piés, si traist s'espee. Quant chil le virrent 
en piés, si furent si esbahi et si eurent grant peur 
qu'il s'en fuirent en l'autre estage desous. Quant chil 
de l'autre estage virent que chil de deseure aus s'en 
afuioient si, si rewidierent chelui estage, ne onques 
n'i oserent demourer ; et li autres chevaliers i entra 
aprés, et si i entra assés gens aprés. Et quant il 
furent ens, si prenent boines cordes, si loient molt 
bien chele nef a le tor, et quant il l'eurent loie, si i 
entrerent assés gent ; et quant le mers reportoit le 
nef ariere, si branloit chele tors si durement que il 
sanloit bien que le nes le deust traire jus, si que par 
forche et par peur leur couvint le nef desloier. Et 
quant chil des autres estages par desous virent que 
le tors emploit si des Franchois, si eurent si grant 
peur que onques nus n'i osa demorer, ains widierent 
toute le tour. Et Morchofles veoit bien tout chou, 
si renheudissoit se gent et les envoioit la ou il veoit 
que li graindes assaus estoit. Entre ches 
entrefaites que chele tours fu par tele miracle prise, si 
se rahurte le nes seigneur Pierrum de Braichoel a 
une autre tor ; et quand ele s'i fu rahurtee, si 
commenchent chil qui estoient seur le pont de le nef a 
asalir durement a chele tour, et tant que, par 
miracle de Dieu, que chele tors fu prise. 

Quant ches deus tors furent prises, et 
eles furent warnies de nos gens et il furent es tours 
ne ne s'osoient mouvoir pour le grant plenté de 
gent que il veoient seur le mur entour aus et 
dedens les autres tours et jus des murs, que ch'estoit 
une fine merveille tant en i avoit il. Quant mesires 
Pierres d'Amiens vit que chil qui estoient es tours 
ne se mouvoient et il vit le convine des Grius, si ne 
fait mais el, si descent il a tere a pié, et se gent avec 
lui, en un peu d'espace de tere qui estoit entre le 
mer et le mur. Quant il furent descendu, si gardent 
avant, si veoient il une fause posterne dont li 
wis avoient esté osté, si estoit muree de nouvel ; 
si vient il la, si avoit avec lui bien dis chevaliers et 
bien soisante serjans. Si i avoit un clerc, Aliaume 
de Clari avoit a non, qui si estoit preus en tous 
besoins que ch'estoit li premiers a tous les assaus 
ou il estoit, et a le tor de Galatha prendre fist chis 
clers plus de proeches par sen cors, un pour un, que 
tout chil de l'ost, fors seigneur Pierron de Braiechoel. 
Che fu chis qui tous les autres passa, et haus et bas, 
que il n'en i eut onques nul qui tant i fesist d'armes 
ne de proeches de sen cors comme fist Pierres de 
Braiechoel. Quant il furent venu a chele posterne, 
si commenchierent a pikier molt durement, et 
quarrel voloient si dru et tant i getoit on de pierres 
de lassus des murs que il sanloit enaises k'il y 
fussent enfoï es pierres, tant en i getoit on ; et chil 
de desous avoient escus et targes, dont il 
couvroient chiaus qui picoient a le posterne. Et getoit on 
leur de lassus pos plains de pois boulie et fu 
grijois et grandesmes pierres, que ch'estoit miracles 
de Dieu que on ne les confondoit tous ; et tant i 
souffri mesires Pierres et se gent d'ahans et de 
grietés que trop ; et tant pichierent a chele 
posterne de hasches et de boines espees, d'es, de bous 
et de pis, que il i fisent un grant pertruis. Et quant 
chele posterne fu perchie, si eswarderent par mi, et 
virent tant de gent, et haut et bas, que sanloit que 
demis li mondes i fust, si qu'il ne s'osoient enhardir 
d'entrer i. 

Quant Aliaumes li clers vit que nus n'i 
osoit entrer, si sali avant et dist qu'il i enterroit. Si 
avoit illuec un chevalier, un sien frere, Robers de 
Clari avoit a non, qui li desfendi et qui dist qu'il n'i 
enterroit mie ; et li clers dist que si feroit, si se met 
ens a piés et a mains ; et quant ses freres vit chou, 
si le prent par le pié, si commenche a sakier a lui, 
et tant que maugré sen frere, vausist ou ne 
dengnast, que li clers i entra. Quant il fu ens, se li 
keurent sus tant de ches Grius que trop, et chil de 
deseur les murs li acuellent a geter grandesmes 
pierres. Quant li clers vit chou, si sake le coutel, si 
leur keurt sus, si les faisoit aussi fuir devant lui 
comme bestes. Si disoit a chiax de defors, a seigneur 
Pierron et a se gent : « Sire, entrés hardiement ! Je 
voi qu'il se vont molt desconfissant et qu'il s'en vont 
fuiant. » Quant mesires Pierres oï chou et se gent 
qui par dehors erent, si entra ens mesires Pierres et 
se gent, si ne fu mie plus que li disime de chevaliers, 
mais bien i avoit soisante serjans avec lui, et tout 
estoient a pié laiens. Et quant il furent ens et chil 
qui estoient seur les murs et en chel endroit les 
virent, si eurent tel peur qu'il n'oserent demorer en 
chel endroit, ains widierent grant partie du mur, 
si s'en fuirent qui miex miex. Et li empereres 
Morchofles li traïtres estoit molt pres d'iluec, a 
mains de le getee d'un cailleu, et faisoit sonner ses 
buisines d'argent et ses timbres et faisoit un mout 
grant beubant. 

Quant il vit monseigneur Pierron et se 
gent qui estoient ens a pié, si fist molt grant sanlant 
de lui corre sus et de ferir des esperons et vint bien 
dusques en mi voies. Quant mesires Pierres le vit 
venir, si commencha a reconforter se gent et a dire : 
« Or, seigneur, or du bien faire ! Nous arons ja le 
bataille ; veschi l'empereur ou il vient. Wardés qu'il n'i 
ait si hardi qui refust arriere, mais or pensés du 
bien faire ! » 

Quant Morchofles li traïtres vit qu'il 
ne fuiroient nient, si s'arresta et puis se retorna 
ariere a ses tentes. Quant mesire Pierres vit que li 
empereres fu retornés, si envoie il une trope de ses 
serjans a une porte qui pres estoit d'iluec et 
kemanda que on le despechast et que on l'ouvrist. 
Et chil alerent, si commenchent a buskier et a 
ferir a chele porte et de haches et d'espees, tant qu'il 
rompirent les verax de fer qui molt estoient fort 
et les flaiaus, et qu'il ouvrirent le porte. Et quant 
le porte fu ouverte et chil de dehors virent chou, si 
font atraire leur uissiers avant et les chevax amener 
hors, si monterent, si commencherent a entrer grant 
aleure en le chité par mi le porte. Et quant li 
Franchois furent ens tout monté, et quant li 
empereres Morchofles li traïtres les vit, si eut si 
grant peur que il laissa ses tentes et ses juiaus 
illuec, si s'en fui avant en le chité qui molt estoit 
grande et longe et lee, car on dit la que a aler entor 
les murs a bien nuef liwes, tant ont li mur d'achainte 
qui entor le vile vont, et a bien larguement le chités 
par dedens deus liwes franchoises de lonc et deus 
de lé ; et si ke sires Pierres de Braiechoel eut les tentes 
Morchofle et ses cosfres et ses juiaus qu'il illuec 
laissiés avoit. Quant chil qui desfendoient as tors et as 
murs virent que li Franchois estoient entré en le 
chité et leur empereres s'en estoit fuis, si n'i oserent 
demorer, ains s'en fuirent qui miex miex : ensi fu 
le chités prise. Quant le chités fu si faitement prise 
et li Franchois furent ens, si se tinrent tout coi. 
Adont si s'asanlerent li haut baron et prisent consel 
entr'aus qu'il feroient ; tant que on fist crier par 
l'ost qu'il n'i eust si hardi qui avant alast en le 
chité, car che seroit uns perix d'aler i, que on ne 
leur getast pierres des palais qui molt estoient grant 
et haut, et que on ne les ochisist es rues qui trop 
estoient estroites, ne il ne s'i porroient mie desfendre, 
ou que on ne leur boutast le fu par derriere et que 
on ne les arsist. Et pour ches aventures et pour 
ches perix, si ne s'i oserent mie metre ne espardre, 
ains demourerent esluec tout coi ; et si s'acorderent 
li baron a chest consel que se li Griu se voloient 
combatre l'endemain, qui estoient encore chent tans 
plus de gent armes portans que li Franchois 
n'estoient, qu'il s'armeroient l'endemain par matin 
et ordeneroient leur batailles, et qu'il les 
atenderoient en unes plaches qui enluec devant estoient 
le chité ; et s'il ne se voloient combatre ne il ne 
voloient le vile rendre, qu'il esgarderoient de quel 
part li vens venroit, si bouteroient le fu seur le vent, 
si les arderoient : ensi si les prenderoient par forche. 
A chest consel s'acorderent tout li baron. Quant 
che vint au vespre, si se desarmerent li pelerin, si 
se reposerent, si mengierent, si jurent iluec le nuit 
devant leur navie par dedens les murs. 

Quant che vint vers mie nuit, que li 
empereres Morchofles li traïtres seut que tout li 
Franchois furent en le chité, si en eut mout grant 
peur, ne onques n'i osa demorer ; ains s'en fui a mie 
nuit que on n'en seut mot. Quant li Griu virent que 
leur empereres s'en estoit fuis, si traisent il a un 
haut homme de le chité, Laskers avoit a non, chele 
nuit meesme tantost, si en font il empereur. Quant 
chis fu fais empereres, si n'i osa demorer, ains se 
mist en une galie anchois que il fust jours, si s'en 
passa outre le bras Saint Jorge et s'en ala a Nike 
le grant, qui une boine chités est ; illuec s'arresta, 
s'en fu sires et empereres. 

Quant che vint l'endemain par matin, 
si ne font mais el prestre et clerc revestu, Engles, 
Danois estoient et gens d'autres nations, si vienent 
il a l'ost as Franchois a pourchession, si leur crient 
il merchi, si leur disent tout ensi comme li Griu 
avoient fait, et si disent que tout li Griu s'en estoient 
fui ne n'avoit remés en le chité fors povre gent. 
Quant li Franchois oïrent che, s'en furent tout 
lié ; et puis aprés fist on crier par l'ost que nus ne 
presist ostel devant la que on aroit atiré comment 
on les prenderoit. Adont si s'asanlerent li haut 
homme, li rike homme, et prisent consel entr'aus, 
que le menue gent n'en seurent mot ne li povre 
chevalier de l'ost, que il prenderoient les meilleurs 
ostex de le vile ; et tresdont commenchierent il a 
traïr le menue gent, et a porter leur male foi et 
male compaingnie, que il compererent puis molt 
kier, si comme nous vous dirons aprés. Si envoierent 
saisir tous les melleurs ostex et les plus rikes de le 
vile, si qu'il les eurent tous saisis anchois que li 
povre chevalier ne le menue gent de l'ost 
s'apercheussent. Et quant le povre gent s'aperchurent, si 
alerent dont qui miex miex, si prisent chou qu'il 
atainsent ; assés en i trouvérent et assés en prisent 
et assés en i remest, car le chités estoit molt grans et 
molt pueplee. Si fist li marchis prendre le palais de 
Bouke de Lion, et le moustier Sainte Sousphie et 
les maisons le patriarke ; et li autre haut homme, 
si comme li conte, fisent prendre les plus rikes 
palais et les plus rikes abeïes que on i peut trouver, 
car, puis que le vile fu prise, ne fist on mal n'a 
povre n'a rike. Ains s'en ala qui aler s'en vaut, et 
qui vaut si remest ; si s'en alerent li plus rike de le 
vile. 

Aprés si kemanda on que tous li avoirs 
des waains fust aportés a une abeïe qui en le cité 
estoit. Illuec fu aportés li avoirs, et prist on dis 
chevaliers haus hommes des pelerins et dis Veniciens 
que on cuidoit a loiaus, si les mist on a chel avoir 
warder. Si comme li avoirs fu la aportés, qui si 
estoit rikes et tant i avoit de rike vaisselemente d'or 
et d'argent et de dras a or et tant de rikes joiaus 
que ch'estoit une fine merveille du grant avoir qui 
luekes fu aportés, mais puis que chis siecles fu 
estorés, si grans avoirs, ne si nobles, ne si rikes, ne 
fu veus, ne conquis, ne au tans Alixandre, ne 
au tans Charlemaine, ne devant ne aprés ; ne je ne 
quit mie, au mien ensient, que es quarante plus 
rikes chités du monde eust tant d'avoir comme on 
trouva u cors de Constantinoble. Et si 
tesmongnoient li Griu que les deus pars de l'avoir du 
monde estoient en Coustantinoble et le tierche 
estoit esparse par le monde. Et chil meïsme qui 
l'avoir devoient warder si prenoient les joiaus d'or 
et chou que il voloient et embloient l'avoir ; et 
prenoit cascuns des rikes hommes ou joiaus d'or ou 
dras de soie a or, ou chou que il amoit miex, si l'en 
portoit. Ensi faitement si commenchierent l'avoir 
a embler, si que on ne departi onques au quemun 
de l'ost, ne as povres chevaliers, ne as serjans qui 
l'avoir avoient aidié a waaingnier, fors le gros 
argent, si comme des paieles d'argent que les dames 
de le chité portoient as bains. Et li autres avoirs 
qui remest a partir fu cachiés si males voies com 
je vous ai dit, mais totes eures en eurent li 
Venicien leur moitié, et les pierres precieuses et li grans 
tresors qui remest a partir ala si males voies comme 
nous vous dirons aprés. 

Quant le chités fu prise et li pelerin 
se furent herbergié, si com je vous ai dit, et li palais 
furent pris, si trova on tant de riqueches es palais 
que trop. Si estoit li palais de Bouke de Lion si 
rikes et si fais com je vous dirai. Il avoit bien dedens 
chu palais, que li marchis tenoit, chinc chens 
mansions, qui toutes tenoient l'une a l'autre et estoient 
totes faites a ore musike, et si en i avoit bien trente 
capeles, que grans que petites ; si en i avoit une que 
on apeloit le Sainte Capele, qui si estoit rike et 
noble qu'il n'i avoit ne gons ne verveles ne autres 
menbres qui a fer apartenissent, qui tout ne 
fussent d'argent, ne si n'i avoit colombe qui ne fust ou 
de jaspe, ou de pourfile ou de rikes pierres 
precieuses. Et li pavemens de le capele estoit d'un 
blanc marbre si liste et si cler que il sanloit qu'il 
fust de cristal ; et estoit chele capele si rike et si 
noble, que on ne vous porroit mie aconter le grant 
biauté ne le grant nobleche de chele capele. Dedens 
chele capele, si trova on de molt rikes saintuaires, 
que on i trova deus pieches de le Vraie Crois aussi 
groses comme le gambe a un homme et aussi longes 
comme demie toise, et si i trova on le fer de le lanche 
dont Nostre Sires eut le costé perchié, et les deux 
cleus qu'il eut fichiés par mi les mains et par mi les 
piés ; et si trova on en une fiole de cristal grant 
partie de sen sanc ; et si i trova on le tunike qu'il 
avoit vestue, que on li despoulla quant on l'eut 
mené au mont de Cauvaire ; et si i trova on le 
beneoite corone dont il fu coronés, qui estoit de 
joins marins aussi pougnans comme fers d'alesnes. 
Et si i trova on de le vesteure Nostre Dame, et le 
kief monseigneur saint Jehan Baptistre, et tant 
d'autres rikes saintuaires illuec, ne le vous porroie 
mie aconter ne dire le verité. 

Or avoit encore autres saintuaires 
en chele capele que nous vous aviemes evliés a dire, 
car il i avoit deus riches vaissiaus d'or qui 
pendoient en mi le capele a deus grosses caaines 
d'argent. En l'un de ches waissiaus, si i avoit une tuile, et 
en l'autre une touaile ; si vous dirons dont chil 
saintuaire estoient venu. Il eut jadis un saint homme en 
Coustantinoble ; si avint que chus sains hons 
recouvroit de tiule le maison a une veve femme pour 
l'amour de Damedieu. Si comme il le recouvroit, 
si s'aparut Nostre Sires a lui, si parla a lui ; or 
avoit li boins hons une toaile entour lui : « Cha 
donne, fist Nostre Sire, chele toaile », et li boins 
hons li bailla, et Nostre Sires en envolepa sen 
visage, si que se forme i fu emprientee, puis se li 
rebailla ; se li dist qu'il l'emportast et qu'il la 
toucast as malades, et qui creanche i aroit si seroit 
netiés de se maladie. Et li boins hons le prist, si 
l'enporta ; mais devant chou qu'il l'emportast, 
quant Dieus li eut rendue se toaile, si le prist le 
boins hons, si le mucha sous une tiule dusques au 
vespre. Au vespre, quant il s'en ala, si prist se 
touaile ; si comme il leva le tiule, si vit le forme 
emprientee en le tiule aussi comme en le toaile ; si 
enporta le tiule et le toaile, puis en warirent maint 
malade ; et chil saintuaire pendoient en mi le 
capele, si comme je vous ai dit. Or avoit encore 
en chele Sainte Capele un autre saintuaire, car il i 
avoit une ymage de saint Dimitre qui estoit painte 
en un tavle. Chis ymages si rendoit tant d'oile que 
on n'en savoit tant oster, comme il decoroit de chel 
ymage. Si i avoit bien vint des capeles, et si i avoit 
bien deus chens mansions, ou trois chens, qui toutes 
tenoient ensement l'une a l'autre et estoient toutes 
faites a ore musike. Et estoit chis palais si rikes et 
si nobles que on ne le vous saroit mie descrire ne 
aconter le grant nobleche ne le grant riqueche de 
chu palais. En chel palais de Blakerne trova on 
molt grant tresor et molt rike, que on i trova les 
rikes corones qui avoient esté as empereeurs qui 
par devant i furent, et les riques joiaus d'or, et les 
rikes dras de soie a or, et les rikes robes emperiaus, 
et les riques pierres precieuses, et tant d'autres 
riqueches que on ne saroit mie nombrer le grant 
tresor d'or et d'argent que on trova es palais et en 
molt de lieus ailleurs en le chité. 

Aprés li pelerin esgarderent le 
grandeur de le vile, et les palais, et les riques abeïes, et 
les riques moustiers, et les grans merveilles qui 
estoient en le vile ; si s'en merveillierent molt 
durement, et se merveillierent molt du moustier Sainte 
Sousphie et de le riqueche qui i estoit. 

Or vous dirai du moustier Sainte 
Souphie com fais il estoit ; Sainte Souphie en 
griu ch'est Sainte Trinités en franchois. Li 
moustiers Sainte Souphie estoit trestous reons. Si i avoit 
unes vautes par dedens le moustier entor a le reonde, 
qui estoient portees d'unes grosses colombes molt 
rikes, que il n'i avoit colombe qui ne fust ou de 
jaspe ou de porphile ou de riques pierres 
precieuses, ne si n'en i avoit nule de ches colombes qui 
ne portast medechine : tele i avoit qui warissoit du 
mal des rains, quant on s'i frotoit, tele qui warisoit 
du mal du flanc, et teles qui warissoient d'autres 
maladies, ne si n'i avoit huis en chu moustier, ne 
gons, ne verveles, ne autres menbres qui a fer 
apartenissent, qui tout ne fussent d'argent. Li 
maistres auteus du moustier estoit si rikes que on ne le 
porroit mie esprisier, car le tavle, qui seur l'autel 
estoit, ert d'or et de pierres precieuses esquartelees et 
molues, tout jeté ensanle, que uns rikes empereres 
fist faire ; si avoit bien chele tavle quatorze 
piés de lonc ; entor l'autel avoit unes coulombes 
d'argent qui portoient un abitacle seur l'autel qui 
estoit ausi fais comme uns clokiers, qui tous estoit 
d'argent massis, qui estoit si rikes que on ne peust 
mie nombrer l'avoir que il valoit. Li lieus la ou on 
lisoit l'ewangile estoit si rikes et si nobles que nous 
ne le vous sariemes mie descrire com fais il estoit. 
Aprés contreval le moustier pendoit bien chent 
lampiers ; si n'i avoit lampier qui ne pendist a une 
grosse caaine d'argent, aussi grosse comme le 
brach a un homme ; si i avoit en cascun lampier bien 
vint et chinc lampes ou plus, et si n'i avoit lampier 
qui ne vausist bien deus chens mars d'argent. 
A l'anel du grant huis du moustier, qui tous estoit 
d'argent, si i pendoit uns buhotiaus que on ne 
savoit de quele despoise il estoit ; si estoit du grant 
a une fleuste dont chil pasteur fleustent. Ichis 
buhotiaus si avoit tele vertu com je vous dirai. Quant 
uns enfers hons qui avoit mal dedens le cors si 
comme d'enfle, qui dedens le ventre estoit enflés, 
le metoit en se bouche, ja si peu ne li eust mis, 
quant chus buhotiaus le prenoit, se li suchoit 
toute chele maladie, et chu venin li faisoit corre hors 
par mi le geule, si le tenoit si fort qu'il le faisoit 
esruullier et li faisoit les iex torner en le teste, 
ne ne s'en pooit partir devant la que li buhotiaus 
li avoit suchié chele maladie toute hors ; et avec 
tout chou, qui estoit plus malades, si le tenoit plus 
longement, et quant uns hons qui n'estoit mie 
malades le metoit a se bouque, ja ne le tenist ne 
peu ne grant. 

Aprés devant chu moustier de Sainte 
Souphie, avoit une grosse colombe qui bien avoit 
trois brachies a un homme de groisseur, et si avoit 
bien chinquante toises de haut ; si estoit faite de 
marbre et puis de coivre par deseure le marbre, et 
estoit molt bien loiie de boines bendes de fer. 
Lassus, seur le bout de chele coulombe, si avoit une 
pierre qui bien avoit quinze piés de lonc et autant 
de lé. Seur chele pierre si avoit un empereeur jeté de 
coivre, seur un grant cheval de coivre, qui tendoit 
se main vers paienisme ; et avoit letres seur lui 
escrites qui disoient que juroit que ja li Sarrasin 
n'aroient triwes de lui, et en s'autre main tenoit 
une pume d'or et une crois seur le pume. Et 
disoient li Griu que chou estoit Eracles li empereres ; 
et avoit bien, que seur le crupe du cheval, que seur 
le teste, que entor, dis aires de hairons, qui illuec 
aaroient cascun an. 

Aprés, ailleurs en le chité, avoit un 
autre moustier que on apeloit le moustier des Set 
Apostres. Si disoit on qu'il estoit encore plus rikes 
et plus nobles que li moustiers Sainte Souphie, et 
tant i avoit de rikeches et de nobleches que on ne 
vous saroit mi aconter le nobleche ne le rikeche 
de chu moustier. Si i gesoient en chu moustier set 
cors d'apostres, et si i estoit le colombe de 
marbre ou Nostre Sires fu loiés, anchois qu'il fust mis 
en le crois ; et si disoit on que Coustentins li 
empereres i gesoit, et Helaine, et assés autres empereeurs. 

Or avoit ailleurs en le chité une 
porte que on apeloit le Mantiau d'or. Seur chele 
porte, si avoit un pumel d'or, qui estoit fais par 
tel encantement que li Griu disoient que, ja tant 
comme li pumiax i fust, caus de tounoirre ne 
carroit en le chité ; seur chu pumel avoit un image 
jeté de coivre, qui avoit un mantel d'or afulé, si le 
tendoit avant seur sen brach, et avoit letres escrites 
seur lui qui disoient que « tout chil, fait li ymages, 
qui mainent en Constantinoble un an, doivent 
avoir mantel d'or aussi comme jou ai ». 

Ailleurs en le chité a une autre 
porte que on apele Portes Ore. Seur chele porte 
avoit deux olifans jetés de coivre, qui si estoient 
grant que ch'estoit une fine mervelle. Ichele porte 
n'estoit onques ouverte devant la que li empereres 
revenoit de bataille, et que il avoit tere conquise. 
Quant il revenoit de bataille et il avoit tere 
conquise, dont si venoit li clergiés de le chité a 
pourchession encontre l'empereeur, si ouvroit on chele 
porte, se li amenoit on un curre d'or qui estoit 
ausi fais comme uns cars a quatre roes, que on 
apeloit curre ; ens en mi chu curre avoit un haut 
siege, et seur le siege avoit une caiiere, et entor le 
caiiere avoit quatre colombes qui portoient un 
habitacle qui aombroit le caiiere, qui sanloit qu'il 
fust tout d'or. Si seoit li empereres, en chele caiiere 
tous coronés, si entroit en chele porte, si le menoit 
on seur chu curre, a grant goie et a grant feste, 
dusques en sen palais. 

Ore en un autre lieu en le chité avoit une 
autre mervelle, que il i avoit une plache, qui pres 
estoit du palais de Bouke de Lion, que on apeloit 
les Jus l'empereeur. Ichele plache si a bien arbalestee 
et demie de lonc et pres d'une de lé ; entor 
chele plache si i avoit bien trente degrés ou 
quarante, la ou li Griu montoient pour eswarder les jus ; 
et par deseure ches degrés, si i avoit unes loges molt 
cointes et molt nobles, ou li empereres et 
l'empeerris se seoient quant on juoit, et li autre haut 
homme et les dames. Se i avoit deus jus ensanle, 
quant on juoit ; si se wagioient ensanle li 
empereres et l'empeerris que li uns des jus giueroit miex 
de l'autre, et tout chil ensement qui les gius 
esgardoient. Du lonc de chele plache, si avoit une 
masiere qui bien avoit quinze piés de haut et dis de lé ; 
deseure chele maisiere, si avoit il ymages d'ommes 
et de femmes et de chevaus et de bués et de cameus 
et de ors et de lions, et de molt de manieres de 
bestes getees de coivre, qui si estoient bien faites 
et si natureument formees qu'il n'a si boin 
maistre en paienisme ne en crestienté qui seust mie 
pourtraire ne si bien former ymages comme chil 
ymage estoient formé ; et soloient cha en arriere 
giuer par encantement, mais ne juoient mais nient ; 
et ches gius l'empereeur esgarderent li 
Franchois a mervelle, quant il les virent. 

Or avoit ailleurs en le chité une autre 
merveille. Il avoit deus ymages jetés de coivre en forme 
de femme, si bien faites et si natureument et si 
beles que trop ; si n'i avoit chelui n'ait bien vint 
piés de haut. Si tendoit li uns de ches ymages se 
main vers Occident, et avoit letres escrites seur lui 
qui disoient : « De vers Occident venront chil qui 
Constantinoble conquerront » ; et li autres ymages 
tendoit main en un vilain lieu, si disoit : « Ichi, 
fait li images, les boutera on. » Ches deux ymages 
si seoient devant le cange qui molt soloit estre 
rikes illuec, et si i soloient estre li rike cangeeur qui 
avoient devant aus les grans mons de besans 
et les grans mons de pierres precieuses, devant 
chou que le chités fust prise ; mais il n'en i avoit 
tant adont quant le chités fu prise. 

Encore i avoit il ailleurs en le chité une 
greigneur mervelle, que il i avoit deus colombes ; 
si avoit biem cascune trois brachies a homme de 
groisseur, et si avoit bien cascune chinquante 
toises de haut ; et seur cascune de ches colombes 
manoit uns hermites lassus, en petis habitacles qui 
i estoient ; et si i avoit huis par dedens les colombes 
par ou on i montoit. Par dehors ches columbes si 
estoient pourtraites et escrites par prophetie toutes 
les aventures et toutes les conquestes qui sont 
avenues en Coustantinoble, ne qui avenir i 
devoient. Ne ne pooit on savoir l'aventure devant 
le qu'ele estoit avenue, et quant ele estoit avenue, 
dont si i alloient muser le gent, si veoient et 
aperchevoient dont a prisme l'aventure : nis cheste 
conqueste que li Franchois le conquisent i estoit 
escrite et pourtraite, et les nes dont on assali par 
coi le chités fu prise ; ne ne le peurent li Griu savoir 
devant la que che fu avenu. Et quant che fu avenu, 
si ala on warder et muser en ches colombes, si 
trova on que les letres, qui estoient escrites seur 
les nes pourtraites, disoient que de vers Occident 
venroient une gent haut tondue a costeles de fer, 
qui Constantinoble conquerroient. Toutes ches 
mervelles que je vous ai chi acontées, et encore 
assés plus que nous ne vous poons mie aconter, 
trouverent li Franchois en Constantinoble, quant 
il l'eurent conquis ; ne je ne quit mie, par le mien 
ensient, que nus hons conterres peust nombrer mie 
toutes les abeïes de le chité, tant en i avoit il, que 
de moines que de nonnains, estre les autres 
moustiers de le vile hors ; et si nombroit on qu'il avoit 
bien largement en le chité .xxx m. prestres, que 
moines que autres. Des autres Grius, des haus, des bas, 
de povres, de riches, de le grandeur de le vile, des 
palais, des autres mervelles qui i sont vous 
lairons nous ester a dire ; car nus hons terriens, qui 
tant eust mes en le chité, ne le vous porroit nombrer 
ne aconter, que qui vous en conteroit le chentisme 
part de le riqueche, ne de le biauté, ne de le 
nobleche qui estoit es abeïes et es moustiers et es 
palais et en le vile, sanleroit il que che fust 
menchoingne, ne ne cresriés vous mie. Et entre ches 
autres en eut un autre des moustiers que on apeloit 
medame Sainte Marie de Blakerne, ou li sydoines, la 
ou Nostres Sires fu envolepés, i estoit, qui cascuns 
des venres se drechoit tous drois, si que on i pooit 
bien veir le figure Nostre Seigneur, ne ne seut on 
onques, ne Griu, ne Franchois, que chis sydoines 
devint quant le vile fu prise. Et si en i avoit une 
autre des abeïes ou li boins empereres Manuaus 
gesoit, qu'il ne nasqui onques cors seur tere, ne 
sains, ne sainte, qui si rikement ne si noblement 
geust en sepulture comme faisoit chis empereres. 
En chel abeïe si estoit le tavle de marbre ou 
Nostre Sires fu estendus, quant il fu despendus de 
le crois, et si i paroient encore les lermes que Nostre 
Dame avoit plouré deseure. 

Aprés avint que tout li conte et tout li 
haut home s'asanlerent un jor u palais de Bouke 
de Lion, que li marchis tenoit, et disent entr'aus 
qu'il fesisent empereeur et qu'il esleussent leur dis, 
et disent au duc de Venice qu'il esleut les siens dis. 
Quant li marchis oï chou, si i vaut metre les siens et 
chiax que il cuidoit qui l'esleussent a empereur, et 
voloit estre empereres entresait. Et li baron ne s'i 
acorderent mie que li marchis i mesist les siens, 
mais il s'acorderent bien qu'il en i eust aucuns des 
siens. Quant li dux de Venice, qui molt ert 
preusdons et sages, vit chou, si parla oiant tous et dist : 
« Seigneur, or m'entendés, fist li dus, je voel que 
anchois que on eslise empereeur, que li palais soient 
wardé de le kemune warde de l'ost ; car se on m'eslit 
a empereur, que jou i voise tout maintenant sans 
nul contredit et que je soie saisis des palais, et 
ensement, se on eslit le conte de Flandres, qu'il ait 
les palais sans nul contredit, ou se on eslit le 
marchis, ou le conte Loeis, ou le conte de Saint Pol, 
ou se on eslit un povre chevalier, que chis qui ert 
empereres ait les palais sans nul contredit, ne de 
marchis, ne du conte de Flandres, ne d'un, ne 
d'autre. 

Quant li marchis oï chou, si ne peut mie 
estre encontre, ains wida le palais que il tenoit ; et 
on ala, si mist on wardes es palais de le 
communité de l'ost qui les palais warderoient. Quant li 
dux de Venice eut si faitement parlé, aprés si dist 
as barons qu'il esleussent les leur dis, que il aroit 
molt tost eslit les siens dis ; et quant li baron oïrent 
chou, si i vaut metre cascuns les siens. Li cuens de 
Flandres i vaut metre les siens, li cuens Loeis, li 
cuens de Saint Pol et li autre rike homme, et tant 
que onques a chele voie ne se peurent acorder quex 
il i mesissent ne eslisissent. Ains prisent un autre 
jour d'eslirre ches dis, et quant che vint au jour, si 
ne se peurent acorder quex il esleussent de rekief. 
Ains i voloit tous jours metre li marchis chiax que 
il cuidoit qui l'esleussent a empereeur, et voloit 
estre empereres aussi comme par forche. Et dura 
bien cheste descorde quinze jors, qu'il ne se pooient 
concorder ; si n'estoit jour qu'il n'assanlaissent 
pour chestui afaire, et tant que au deesrain se 
concorderent que li clergiés de l'ost, li vesque, li 
abé, qui i estoient, en fussent esliseeur. Adont, 
quant il se furent acordé, si ala li dux de Venice, si 
eslut les siens dis en tele maniere com je vous dirai. 
Il apela quatre des plus preusdomes que il cuidoit 
en se tere, si leur fist jurer seur sains que, a leur 
ensient, eslirroient dis des plus preudommes de se 
tere qui en l'ost estoient, et il si fisent, si que quant 
il en apeloient un, qu'il l'estouvoit venir avant, ne 
ne li s'osoit puis parler ne conselier a nului ; ains 
le metoit on tantost en un moustier, et tout 
ensement les autres, tant que li dux eut les siens dis ; et 
quant il furent tout en chu moustier, li dis Venicien 
et li vesque, si canta on une messe du Saint Esperit, 
que li Sains Esperis les conseillast, et qu'i les 
donnast a tel homme assener qui boins i fust et pourfis. 

Quant le messe fu cantee, si sanlerent li 
esliseeur et parlerent en leur consel, et parlerent 
d'uns et d'autres, et tant que Venicien et vesque et 
abé et tout li vint eslisseeur omniement s'acorderent 
que li cuens de Flandres le fust, ne onques 
n'en i eut nul qui en fust encontre. Quant il furent 
si acordé ensanle et leur consaus dut departir, si 
carkierent le parole a dire au vesque de Sessons. 
Quant il furent departi, si s'asanlerent tout chil de 
l'ost por oïr et pour escouter qui on nommeroit 
a empereeur. Quant il furent assanlé, si furent tout 
coi, si avoient li pleuseur grant peur et grant doute 
que on ne nommast le marchis, et chil qui se 
tenoient devers le marchis avoient grant doute que 
on ne nommast autrui que le marchis. Si comme 
il estoient si coi, si se leva li vesques de Sessons 
em piés, si leur dist : « Seigneur, fist li vesques, 
par le quemun assentement de vous tous, fumes 
nous envoié a ceste eslection faire. Nous i avons 
eslut tel comme nous saviemes a nostre ensient qui 
boins i est et en qui empires est bien emploiés et 
qui bien est poissans de tenir loi et gentix hons 
et haus hons ; nous le vous nommerons : ch'est 
Bauduins, li cuens de Flandres. » Quant le parole fu 
oïe, si en furent tout li Franchois molt liés, et teus 
autres i eut qui en furent molt dolent, si comme 
chil qui devers le marchis se tenoient. 

Quant li empereres fu eslus, si le prenent 
li vesque et tout li haut baron et li Franchois, qui 
molt en furent lié, si l'en mainent il u palais de 
Bouke de Lion a molt grant goie et a molt grant 
feste. Et quant li haut homme furent trestot laiens, 
si prisent jour de l'empereeur coroner ; et quant 
che vint au jour, si monterent et li vesque et li 
abé et trestout li haut baron et Venicien et 
Franchois, si s'en alerent u palais de Bouke de Lion. 
Adont si en amenerent l'empereeur au moustier 
Sainte Souphie, et quant il furent venu au 
moustier, si mena on l'empereur en un destour du 
moustier, en une cambre. La si le desvesti on de ses dras 
et si le descaucha on, si li caucha on unes vermelles 
cauches de samit, se li caucha on uns saullers tous 
carkiés de rikes pierres par deseure, puis se li vesti 
on une cote molt rike, qui toute estoit cousue a 
boutons d'or par devant et par derriere des 
espaulles dusques au chaint. Et puis se li vesti on le 
palle : une maniere d'afulement estoit qui batoit 
seur le col du pié par devant, et par derriere estoit 
si lons que il s'en chaingnoit, et puis se li reversoit 
on arriere par deseure le senestre brach, ensement 
comme un fanol, et estoit chus palles molt rikes et 
molt nobles et tous carkiés de rikes pierres 
precieuses. Aprés se li asfula on par deseure un molt 
rike mantel, qui tous estoit carkiés de rikes pierres 
precieuses, et li aigle qui par dehors erent, estoient 
fait de pierres precieuses et resplendissoient si 
que che sanloit que li mantiaus fust alumés. Quant 
il fu si faitement vestus, si l'amena on devant 
l'autel ; si comme on le mena devant l'autel, se li 
porta li cuens Loeis sen gonfanon emperial, et li 
cuens de Saint Pol li porta s'espee, et li marchis 
li porta se corone, et doi vesque soustenoient les 
deus bras le marchis qui le corone portoit, et doi 
autre vesque adestroient l'empereeur ; et estoient 
li baron trestout molt rikement vestu, ne si n'i 
avoit Franchois ne Venicien qui n'eust robe ou de 
samit ou de drap de soie. Et quant li empereres 
vint devant l'autel si s'agenoulla, et puis se li osta 
on le mantel et puis le palle ; si remest en pure le 
cote, se li descousi on le cote des boutons d'or par 
devant et par derriere, si qu'il fu tous nus puis le 
chaint en amont, et puis si l'enoinst on. Quant il 
fu enoins, se li recousi on le cote as boutons d'or, 
et puis se le revesti on le palle, et puis le mantel li 
frema on seur l'espaulle ; et puis, quant il fu si 
vestus, et doi vesque tenoient le corone seur l'autel, 
si alerent tout li vesque, si prisent le corone tout 
ensanle, se le beneïrent et si le prinsennierent, se 
li misent u chief ; et puis aprés se li pendi on au 
col une molt grant rike pierre en liu de fremal, que 
li empereres Manuaus acata .lxij.m. mars. 

Quant il l'eurent coroné, si l'assisent en 
une haute caiiere, et fu illuec tant que le messe fu 
cantee, et tenoit en se main sen septre et en l'autre 
main un pume d'or et une croisete par deseure ; et 
valoient mix li warnement qu'il avoit seur lui que 
li tresors a un rike roi ne faiche. Et quant il eut 
messe oïe, si li amena on un blanc cheval ou il 
monta ; si l'en ramenerent li baron en sen palais de 
Bouke de Lion, si le fist on seir en le caiiere 
Coustentin. Adont, quant il eut sis en le caiiere 
Coustentin, se le tinrent tout pour empereeur, et tout li 
Griu qui illuec estoient l'aouroient tout comme 
saint empereeur ; et puis si furent les tavles mises, 
si mengna li empereres et tout li baron avec lui u 
palais. Quant on eut mengié, si se departirent li 
baron et alerent s'ent tout a leur ostex, et li 
empereres remest en sen palais. 

Aprés avint a un jour que li baron 
s'asanlerent et disent entr'ax que on partesist 
l'avoir. Si n'en departi on fors le gros argent qui i 
estoit, les paieles d'argent seulement que les 
dames de le chité portoient as bains ; si en dona 
on a cascun chevalier, a cascun serjant a cheval et a 
totes les autres menues gens de l'ost, as femmes et 
a enfans, a cascun. Tant que Aliaumes de Clari, li 
clers, dont je vous ai parlé par devant, qui si i fu 
preus de sen cors et qui tant i fist d'armes, comme 
nous vous avons dit par devant, dist qu'il voloit 
partir comme chevaliers ; et aucuns dist que che 
n'estoit mie drois que il partesist comme 
chevaliers, et il dist que si estoit, que ausi avoit il eu 
cheval et hauberc comme uns chevaliers, et que 
autant i avoit il fait d'armes et plus que teux 
chevaliers i avoit il ; tant que li cuens de Saint Pol 
fist le jugement que aussi devoit il partir comme 
uns chevaliers, que plus i avoit il fait d'armes et de 
proeches, che li tesmoingna li cuens de Saint Pol, 
que teux trois chens chevaliers en i eut il ne fisent, 
et par tant devoit il bien partir comme uns 
chevaliers. La si desraisna li clers que li clerc partiroient 
tout aussi comme li chevalier. Adont fu partis tous 
li gros argens, si comme je vous ai dit, et li autres 
avoirs, li ors, li drap de soie, dont il avoit tant que 
ch'estoit une fine mervelle, se remest a partir et fu 
mis en kemune warde de l'ost, en le warde a teux 
gens que on cuidoit qui loialment le wardaissent. 

Aprés ne demora mie graument quant li 
empereres manda tous les haus barons et le duc de 
Venice et le conte Loeis et le conte de Saint Pol et 
tous les haus hommes, et dist qu'il voloit aler 
conquerre de le tere, et tant que on atira qui avec l'empereeur 
iroit, et atira on liquel remanrroient pour 
le chité warde. Et atira on que li dux de Venice 
demora, et li cuens Loeis, et de leur gens avec aus ; 
et si demora li marchis, si espousa le femme 
Kyrsaac, qui empereres fu, qui estoit suers le roi de 
Hongerie. Quant li marchis vit que li empereres dut 
mouvoir pour aler conquerre le terre, si vint, si 
demanda a l'empereur que il li donnast le roiame 
de Salenike, une tere qui estoit bien quinze 
journees loins de Coustantinoble, et li empereres li 
respondi qu'ele n'estoit mie siwe a donner, car li 
baron de l'ost et li Venicien i avoient le greigneur 
partie ; mais, tant comme a lui en asferoit, li 
dounoit il molt volentiers et molt ameement, mais le 
partie as barons de l'ost ne as Veniciens ne li pooit 
il mie donner. Quant li marchis vit qu'il n'en pooit 
mie avoir, s'en fu tous courchiés. Aprés li 
empereres s'en ala la ou il eut pourposé a aler a toute se 
gent. Si comme il venoit as castiax et as chités, se 
li rendoit on sans contredit et aportoit li on les 
cles encontre lui, et venoient li prestre et li clerc 
revestu a pourchession encontre lui et le 
rechevoient, et l'aouroient li Griu tout comme saint 
empereur. Et metoit li empereres ses wardes es 
castiaus et es chités partout si comme il venoit ; et 
tant que il conquist bien de le tere de si a quinze 
journées loins de Coustantinoble, et tant que il vint 
a une journee pres de Salenike. Entre ches 
entrefaites que li empereres conquerroit si le terre, si 
estoit li marchis esmus a toute se femme et a tote 
se gent a venir aprés l'empereeur et si qu'il atainst 
l'ost l'empereeur anchois que li empereres venist 
a Salenike. Et quant il eut l'ost atainte, si s'ala 
logier bien une liwe en sus, et quant il se fu logiés, 
si prist messages, si les envoia a l'empereeur, et se 
li manda qu'il n'alast mie en se tere de Salenike que 
on li avoit donnee, car bien seust il que s'il i aloit, 
qu'il n'iroit plus avec lui, ne il plus ne se tenroit a lui, 
ains s'en retorneroit arriere en Coustantinoble et 
feroit le miex qu'il porroit. 

Quant li baron de le compaingnie l'empereeur 
oïrent chu mant que li marchis avoit mandé, si en 
eurent molt grant engaingne et molt grant duel ; se 
li remanderent arriere au marchis que pour lui ne 
pour sen mant n'i lairoient il mie a aler plus que 
pour nient, car le tere n'estoit mie siwe. 

Quant li marchis oï chou, si s'en retorna 
arriere, si s'en vint a une chité ou li empereres avoit 
mis de ses gens pour le chité warder ; si le prent 
il par traïson. Quant il eut chele chité prise, si i mist 
wardes de se gent ; et puis quant il eut che fait, si 
s'en vint a une autre chité, Andernople avoit a non, 
ou li empereres avoit mis de se gent, si l'assist, et fist 
drechier ses perrieres et ses mangouniaus pour 
assalir a le chité, et chil de le chité se contretinrent 
bien encontre lui. Et quant il vit que il ne les 
porroit prendre par forche, si parla a chiax qui estoient 
as murs, et si leur dist : « Ba ! seigneur, de ne 
connissiés vous que che fust chi femme Kyrsaac 
l'empereeur ? » Si amenoit se femme avant, et disoit se 
femme : « Ba ! de ne me connissiés vous que je soie 
empereris et de ne connissiés vous mes deux 
enfans que jou euch de Kyrsaac l'empereeur ? » Si 
amenoit avant ses enfans, tant que uns sages hons 
de le chité respondi : « Ouil, fist chis, nous 
connissons bien que che fu femme Kyrsaac et que 
che furent si enfant. - Ba ! fist li marchis, pour 
coi ne connissiés vous dont l'un des enfans a 
seigneur ? Je le vous dirai, fist chis, alés en 
Constantinoble et faites loi coroner ; et quant il 
ara sis en le caiiere Coustentin et nous le sarons, 
adont si en ferons chou que faire en deverons. » 

Entre ches entrefaites que li marchis ouvra 
ensi, si ala li empereres a Salenike, si l'assist ; et 
quant il l'eut assise, si fu l'os si povre qu'il n'i avoit 
mie pain a paistre plus de chent hommes, mais 
char et vin avoient il assés. Et n'i sist mie 
longement li empereres, quant on li rendi le chité ; et 
quant le chités li fu rendue, si eut puis assés chou 
que mestier li fu et pain et vin et char. Et puis 
si i mist li empereres ses wardes, et puis n'eut mie 
consel d'aler avant ; ains s'en retorna ariere a 
revenir s'ent en Coustantinoble. 

Adont si avint molt grant damaches et 
molt grans deus en l'ost, que mes sires Pierres 
d'Amiens, li biaus et li preus, morut au repairier, 
a une chité, le Blanche l'apeloit on, qui estoit 
molt pres de Phelipe, la ou Alixandres fu nes, et si 
morurent bien chinquante chevaliers en chele voie. 
Et si comme li empereres s'en revenoit, si oï les 
nouveles que li marchis avoit prise une de ses chités 
par traïson et qu'il i avoit mises ses wardes de se 
gent et avoit assise Andernople. 

Quant li empereres et li baron de l'ost 
oïrent chou, si furent si corchié et si tormenté que 
trop, et manechierent le marchis et se gent que s'il 
les ataingnoient, qu'il les decauperoient tous, ne 
ne le lairoient pour homme vivant. Quant li 
marchis seut que li empereres revenoit, si eut molt 
grant peur, si comme chis qui molt avoit meffait, si 
que a paines se seut il consellier, et tant que il 
manda en Coustantinoble au duc de Venice et au 
conte Loeis et as autres barons qui i estoient 
remés qu'il se meteroit en leur eswart et qu'il 
amenderoit par aus chou qu'il avoit mesfait ; tant 
que li dux et li cuens et li autre baron, quant il 
oïrent que li marchis voloit amender par aus chou 
qu'il avoit mesfait et entrepris, si envoierent quatre 
messages a l'empereur, et manderent lui k'ensi 
faitement leur avoit li marchis mandé, et que il ne 
li fesist mal, ne a lui ne a se gent. 

Quant li baron et li chevalier de l'ost oïrent 
chou, si respondirent que chou ne valoit riens 
qu'il ne hounesissent le marchis et se gent et qu'il 
ne les decaupaissent tous, si les pooient ataindre, 
et tant que a grans paines les en apaisa on, mais 
que toutes heures donnerent il triwes le marchis. 
Aprés si demanderent li baron as messages des 
nouveles de Coustantinoble et que on i faisoit ; et li 
message respondirent que on i faisoit bien, et que 
il avoient l'avoir parti, qui estoit demorés, et le 
vile. « Qui ? fisent li chevalier et li joule bacheler 
de l'ost, nostre avoir avés vous parti, dont nous 
avons souffert les grans paines et les grans travaus, 
les fains et les sois et les frois et les caus, si l'avés 
parti sans nous ? Tenés ! faisoient il as messages, 
veschi men wage, faisoit li uns, que je vous 
mousterrai que vous estes tout traïteur ! » Resaloit 
uns autres avant, si disoit aussi, et li autres aussi, si 
que il furent si iré durement qu'il vaurrent les 
messages tous decauper, et si que pour un peu qu'il 
ne les ochisent ; et tant que li empereres et li haut 
homme de l'ost i misent consel et plus bele 
concorde que il peurent, et qu'il s'en vinrent ariere 
ensanle en Coustantinoble. Et quant il furent 
revenu, si n'en i eut onques nul qui seust rassener a 
sen ostel, car li ostel dont il estoient parti ne leur 
estoient mie demoré, pour chou que on avoit le chité 
partie, et leur maisnies avoient pris leur ostex 
ailleurs en le chité, si que il leur couvenoit querre 
leur ostex en sus de chiax dont il estoient parti 
bien une liwe ou deus. 

Or aviemes evlié a conter une aventure 
qu'il avint a monseigneur Pierrom de Braiechoel. 
Il avint que li empereres Henris estoit en ost, et 
Jehans li Blaks et li Commain si estoient corut en 
le tere l'empereeur, et s'estoient logié bien deus 
liwes ou mains loins de l'ost l'empereeur, et avoient 
molt oï parler de monseigneur Pierron de 
Braiechoel et de se boine chevalerie, et tant qu'il 
manderent un jour monseigneur Pierron de Braiechoel 
par messages qu'il parleroient molt volentiers a 
lui un jor et par conduit ; et mesires Pierres 
respondi que, s'il avoit sauf conduit, qu'il i iroit 
volentiers parler a aus, et tant que li Blak et li Commain 
envoierent boins ostages a l'ost l'empereeur tant 
que mesires Pierres fust revenus. Adont si ala 
mesires Pierres, lui quart de chevaliers, si monta 
seur un grant cheval ; si comme il vint pres de 
l'ost as Blaks et Jehans li Blaks seut qu'il venoit, 
si ala encontre lui et des haus hommes de Blakie 
avec ; si le saluerent et bienvignierent et si 
l'eswarderent a molt grant paine, car il estoit molt 
grans, et parlerent a lui d'une coses et d'autres, et 
tant qu'il li disent : « Sire, nous nous merveillons 
molt de vo boine chevalerie, et si nous merveillons 
mout que vous estes quis en chest païs, qui de si 
loingtaines teres estes, qui chi estes venu pour 
conquerre tere. De n'avés vous, fisent il, teres en vos 
païs dont vous vous puissiés warir ? » Et mesires 
Pierres respondi : « Ba ! fist il, de n'avés vous oï 
comment Troies le grant fu destruite ne par quel 
tor ? - Ba ouil ! fisent li Blak et li Commain, 
nous l'avons bien oï dire, mout a que che ne fu. 
- Ba ! fist mesires Pierres, Troies fu a nos 
anchiseurs, et chil qui en escaperent si s'en vinrent 
manoir la dont nous sommes venu ; et pour che 
que fu a nos anchisieurs, sommes nous chi venu 
conquerre tere. » A tant si prist congié, si s'en revint 
ariere. 

Quant li empereres fu revenus et li baron 
qui avec lui alerent et il eurent conquis grant partie 
de le tere et bien soisante chités, estre les castiaus 
et les viles hors, et le chités de Coustantinoble fu 
partie, si que li empereres en eut le quarte partie 
franke, et les autres trois parties furent departies 
si que li Venicien en eurent le motié des trois 
parties et li pelerin l'autre. Si devisa on aprés a 
partir le tere qui estoit conquise ; si departi on 
avant as contes et puis aprés as autres haus 
hommes, et eswardoit on selonc chou qu'il estoit plus 
rikes hons et plus haus hons et qu'il avoit eu plus 
de gent de se maisnie en l'ost, se li donnoit on plus 
tere. Si i eut tel a cui on donna deus chens fiés a 
chevalier, a tel i eut chent, a tel i eut soisante et dis, 
a tel i eut soisante, a tel i eut quarante, a tel i eut 
vint, a tel i eut dis, et chil qui le mains en avoient 
si en avoient set ou sis, et valoit li fiés trois chens 
livrees d'angevins ; et disoit on a cascun des haus 
homes : « Vous arés tant de fiés, et vous tant, et vous 
tant, s'en fieverés vos hommes et chiaus qui de 
vous vaurront tenir, et si arés chele chité, et vous 
chelu, et vous chel autre », et les seigneries qui i 
apendoient. Quant on eut si faitement donné a 
cascun se partie, si aloient li conte et li haut 
homme veir leur teres et leur chités et y metoient 
leur ballius et leur wardes. 

Tant qu'il avint un jour que mesires 
Tierris, li freres le conte de Los, aloit veir se tere ; si 
comme il en aloit, si encontra par aventure un jor 
Morchofle le traïteur, a un destroit, qui s'en aloit 
ne sai ou. Si avoit en se compaignie dames et 
demiseles et assés autre gent, et chevauchoit 
cointement et noblement comme empereres a tout tant 
de gent comme il pooit. Et mesires Tierris ne fist 
mais el, se li keurt il sus et fist tant, et il et se gent, 
qu'il le prist par forche ; et quant il l'eut pris, si 
l'en amena en Coustantinoble, si le rendi a 
l'empereeur Bauduin. Quant li empereres le vit, si le 
fist metre en prison et l'i fist bien warder. 

Quant Morchofles fu en prison, si manda 
li empereres Bauduins un jour tous ses barons et 
tous les plus haus qui estoient en le tere de 
Coustantinoble qu'il venissent u palais, le duc de Venice, 
le conte Loeis, le conte de Saint Pol et tous les 
autres, et il i vinrent. Et quant il furent venu, si leur 
dist si faitement li empereres Bauduins qu'il avoit 
Morchofle en prison, et leur demanda qu'il l'en 
looient qu'il en fesist, tant que li un disent que on 
le pendist, et li autre disent que on le trainast, tant 
que li dux de Venice dist que trop estoit haus hons 
pour pendre : « Mais de haut home, fist li dux, 
haute justiche je vous dirai, fist li dux, que on 
en fache : il a en chele vile deus hautes colombes, 
n'i a chelui qui n'ait tost soisante toises ou 
chinquante de haut ; si le fache on monter en som l'une, 
et puis si le faiche on tresbuskier jus a tere. » Or 
estoit cho de ches deus colombes ou sus li hermite 
manoient, et la ou les aventures de 
Coustantinoble estoient escrites, si com je vous ai dit par 
devant. A chou que li dux dist s'acorderent li 
baron. Si prent on Morchofle, si le mainne on a 
une de ches coulombes, si le fait on monter en son 
par les degrés qui dedens estoient. Quant 
Morchofles fu lassus, si le bouta on jus a tere, si que il 
fu tous esmiés. Tele venjanche prist on de 
Morchofle le traïteur. 

Aprés chou que les teres furent si departies 
comme je vous ai dit, si avint que le pais fu faite 
du marchis et de l'empereeur, si que li empereres en 
fu blasmés, pour chou que n'i apela mie tous les 
haus barons. Toutes eures si demanda li marchis 
le roiame de Salenike, et toutes heures l'eut il et li 
donna li empereres. Et quant li roiames li fu 
otriiés, si ala li marchis a toute se femme et a toute 
se gent, et quant il vint la, si en prist les 
warnestures, s'en fu sires et rois. 

Aprés mesires Henris, li freres 
l'empereeur, demanda le roiaume l'Andremite, qui estoit 
outre le brach Saint Jorge, s'il le pooit conquerre, 
et on li donna. Adonques i ala mesires Henris a 
toute se gent, si conquist grant partie de le tere. 
Aprés li cuens Loeis demanda un autre roiaume, 
et on li donna ; et li cuens de Saint Pol redemanda 
un autre roiaume, et on li donna ; aprés mesires 
Pierres de Braiechoel un autre roiaume qui estoit en 
tere de Sarrasins vers le Coine, s'il le pooit 
conquerre, et on li otria, et mesires Pierres i ala a toute 
se gent, si conquist chu roiaume molt bien et s'en 
fu sires. Si faitement demanderent li rike homme 
les roiaumes qui n'estoient mie encore conquis ; 
et li dux de Venice et li Venicien eurent l'isle de 
Crete et l'isle de Corfaut et l'isle de Mosson, et 
encore autres assés que il ja ameerent. Aprés si 
avint molt grans damaches en l'ost que li cuens de 
Saint Pol morut ne demora waires. 

Puis si avint aprés que une chités que li 
empereres avoit conquise revela encontre lui, 
Andernople avoit a non chele chités. Quant li 
empereres le seut, si manda le duc de Venice, le conte 
Loeis et les autres barons ; si leur dist qu'il voloit 
aler aseir Andernople qui estoit revelee encontre 
lui, et qu'il li aidaissent a conquerre chele chité, 
et li baron respondirent que sil feroient il 
volentiers, et tant que li empereres s'apareilla et li baron 
d'aler a chele chité. Quant il vinrent a chele chité, 
si l'assisent ; si comme il seoient esluec, este me 
vous un jour ou Jehans li Blaks, et il et li 
Commain, a tout molt grant gent, venoient le tere de 
Coustantinoble, si comme il avoient autre fois fait ; 
si trouverent l'empereeur a toute s'ost seant a 
Andernople. Quant chil de l'ost virrent ches Commains 
a ches plichons vestus, si ne les douterent ne ne 
prisierent nient plus que un trope d'enfans ; et chil 
Commain et chele gent venoient grandesme aleure, 
si keurent il sus as Franchois, si en ochisent mout, si 
les desconfissent il tous en chele batalle. Si fu 
perdus li empereres, que on ne seut onques que il 
devint, et li cuens Loeis et molt d'autres haus 
hommes, et tant d'autre gent que nous n'en savons le 
nombre, mais que bien i perdi on trois chens 
chevaliers ; et qui escaper peut, si s'en vint fuiant en 
Coustantinoble, si que li dux de Venice s'en vint 
fuiant et assés gens avec lui, et laissierent leur 
tentes et leur harnas, tout si comme il seoient a 
chele chité, que onques n'oserent vertir chele part, 
si i fu le desconfiture grans. Ensi faitement se venja 
Damedieus d'aus pour leur orguel et pour le male 
foi qu'il avoient portee a le povre gent de l'ost, et 
les oribles pekiés qu'il avoient fais en le chité, aprés 
chou qu'i l'eurent prise. 

Quant li empereres fu perdus par si faite 
mesaventure, si en furent li baron qui remessent 
molt courchiet. Aprés si sanlerent un jour pour 
faire empereeur. Si manda on monseigneur Henri, 
le frere l'empereeur Bauduin qui fu, pour faire ent 
empereeur, qui estoit en se tere qu'il avoit conquise 
outre le bras Saint Jorge. 

Quant li dux de Venice et li Venicien virent 
que on veut faire empereeur de monseigneur Henri, 
si en furent encontre, ne si ne le vaurrent mie 
sousfrir, s'il n'eussent un ymage de Nostre Dame 
qui estoit painte en une tavle. Si estoit chis ymages 
si rikes que molt, et estoit tous carkiés de rikes 
pierres precieuses. Si disoient li Griu que chou 
estoit li premiers ymages de Nostre Dame qui 
onques fust fais ne pourtrais. En chel ymage si avoient 
li Griu si grant fianche que il l'aouroient seur toute 
rien, et si le portoient cascun demars a 
pourchession ; si l'aouroient li Griu et donnoient lui molt 
grans dons. Ore ne voloient nient li Venicien 
souffrir que mesires Henris fust empereres, s'il 
n'eussent chel ymage, tant c'on leur donna chel ymage. 
Puis si corona on monseigneur Henri a empereeur. 

Quant mesires Henri fu empereres, si 
parlerent tant ensanle aprés, entre lui et le marchis qui 
estoit rois de Salenike, que li marchis li donna se 
fille et que li empereres l'espousa ; et puis si ne 
veski mie longement l'empeerris, ains morut. 

Ne demoura mie lonc tans aprés que 
Jehans li Blaks et li Commain coururent en le tere le 
marchis de Salenike. Et li marchis estoit en se tere, 
et tant qu'il se combati a ches Blaks et a ches 
Commains et que il fu ochis en cele bataille et se 
gent toute desconfite. Si va Jehans li Blaks et chil 
Commain, si assient il Salenike, si font drechier 
leur engiens pour assalir a le chité ; et le femme le 
marchis estoit remese en le chité, et chevaliers et 
autres gens avec lui qui le vile desfendoient. Or 
gesoit li cors monseigneur saint Dimitre en le chité, 
qui ne vaut onques sousfrir que se chités fust prise 
par forche ; si decouroit si grans plentés d'oille de 
chu cors saint que ch'estoit une fine merveille. Si 
avint, si comme Jehans li Blaks se gesoit une 
matinee en se tente, que mesires sains Dimitres vint, 
si le feri d'une lanche par mi le cors, si l'ochist. 
Quant se gent et li Commain seurent qu'il fu mors, 
si se deslogierent, si s'en ralerent en le tere. Et 
puis aprés si escaï li roiaumes de Blakie a un neveu 
Jehan, Burons avoit a non. Chus Burus si fu aprés 
rois de Blakie, et avoit une bele fille. Aprés avint 
que li empereres Henris, qui molt fu boins 
empereres, se conseilla a ses barons que il porroit faire 
de ches Blaks et de ches Commains, qui si faitement 
werioient l'empire de Coustantinoble et qui 
l'empereeur Bauduin sen frere li avoient mort ; tant 
que li baron li loerent qu'il envoiast a chelui Burus, 
qui estoit rois de Blakie, et que il li mandast qu'il li 
donnast sa fille a femme. Et li empereres respondi 
ke femme de si bas parage ne prendroit il ja. Et li 
baron disent : « Sire, si ferés ! nous vous loons bien 
que vous vous acordés a aus, car che sont le plus 
fort gent et le plus doutee de l'empire ne de le tere. » 
Et tant parlerent li baron que li empereres i envoia 
deus chevaliers haus hommes, et si les fist atourner 
molt belement, et s'en alerent li message molt 
doutanment en chele sauvage tere, et quant il vinrent 
la, si les vaut on destruire. Et toutes eures pallerent 
tant li message a chelui Burus que il leur respondi 
que il envoieroit volentiers se fille a l'empereeur. 

Adonques si fist atorner Burus li rois 
se fille molt rikement et molt noblement, et assés 
gent avec lui ; si l'envoia a l'empereeur, et li fist 
baillier soisante sommiers tous carkiés d'avoir et d'or 
et d'argent et de dras de soie et de rikes joiaus ; ne 
n'i avoit sommier qui ne fust couvers d'un vermel 
samit, qui si estoit lons qu'il trainoit bien set piés 
ou uit a cascun par derriere, ne ja tant n'alaissent 
par boe ne par laides voies que ja en fust nus des 
samis escorchiés, tout par cointise et par nobleche. 

Quant li empereres seut que le demisele 
venoit, si ala encontre lui, et li baron avec lui, et si 
en fist molt grant feste de lui et de se gent, et puis 
aprés si l'espousa l'empereres. 

Ne demoura mie grant tans aprés que on 
manda l'empereur a Salenike pour courouner le fil 
le marchis a roi, et li empereres i ala. Et quant il 
l'eut couronné, le fil le marchis, si amaladi la et si 
i morut, dont che fu molt grans damages et mout 
grans pitiés. 

Ore avés oï le verité, confaitement 
Coustantinoble fu conquise, et confaitement li cuens 
de Flandres Bauduins en fu empereres, et mesires 
Henris ses freres aprés, que chis qui i fu et qui 
le vit et qui l'oï le tesmongne, ROBERS DE CLARI, 
li chevaliers, et a fait metre en escrit le verité, si 
comme ele fu conquise ; et ja soit chou que il ne 
l'ait si belement contee le conqueste, comme maint 
boin diteeur l'eussent contee, si en a il toutes eures 
le droite verité contee, et assés de verités en a 
teutes qu'il ne peut mie toutes ramembrer. 
